V máji vyhlásil bankrot rekordný počet ľudí

Minulý mesiac zbankrotovalo až 1390 obyvateľov Slovenska.

BRATISLAVA. Počet osobných bankrotov na Slovensku medzimesačne s miernymi výkyvmi v trende výrazne stúpa. V minulom mesiaci zbankrotovalo až 1390 obyvateľov Slovenska, čo je historicky najväčší počet osobných bankrotov v jednom mesiaci. TASR informovala spoločnosť CRIF - Slovak Credit Bureau. Ako vyplýva z analýzy spoločnosti CRIF - Slovak Credit Bureau, s. r. o. ( CRIF SK), ktorá spravuje úverové registre bankových i nebankových inštitúcií, za päť mesiacov tohto roka bolo na Slovensku vyhlásených už 5254 osobných bankrotov, čo je viac, než za celý minulý rok s 5239 osobnými bankrotmi. "Podstatnou príčinou takéhoto nárastu je vlaňajšia legislatívna úprava, ktorá proces oddlženia formou osobného bankrotu výrazne zjednodušila. Tento vývoj sme očakávali," Jana Marková, hlavná analytička CRIF SK. Závažnejšia je však podľa Markovej skutočnosť, že najväčšia skupina dlžníkov, ktorí vyhlásili osobný bankrot, čo sú obyvatelia vo veku 40 až 49 rokov, je pomerne tesne nasledovaná 30 až 39-ročnými dlžníkmi. "Ľudia v tomto veku by mohli vo svojom produktívnom živote využiť osobný bankrot pri nezmenenej právnej úprave na oddlženie ešte raz. Aj preto rastie význam finančnej gramotnosti a informovanosti občanov o rizikách zadlžovania," upozornila Marková. V máji 2018 bolo najviac osobných bankrotov vyhlásených v Banskobystrickom kraji - 372, najmenej v Bratislavskom kraji - 78. Oddlženie formou osobného bankrotu je na Slovensku možné od roku 2006. Od tohto obdobia až do konca mája 2018 bolo vyhlásených 13.411 osobných bankrotov. Z celkového počtu rozhodnutí súdov o osobnom bankrote, ktoré boli vyhlásené v máji 2018 vyplýva, že oddlženie formou konkurzu si zvolilo 1380 dlžníkov (99,28 percenta), pre oddlženie formou splátkového kalendára sa rozhodlo iba 10 dlžníkov (0,72 percenta). Pri oddlžení formou splátkového kalendára okrem toho, že súd v prvom kroku povolí oddlženie touto formou a poskytne dlžníkovi ochranu pred veriteľmi, nasledujú ďalšie právne úkony. Správca podáva na súd návrh na určenie splátkového kalendára, ktorý obsahuje návrh miery uspokojenia nezabezpečených pohľadávok veriteľov - minulý mesiac bolo podaných 10 návrhov (miera uspokojenia sa pohybovala od 30 percent do 100 percent). V prípade, ak nie je možné zostaviť splátkový kalendár, súd zruší dlžníkovi ochranu pred veriteľmi (v máji boli vydané dve rozhodnutia). V prípade, že je možné návrh na splátkový kalendár zostaviť, môže následne súd návrh podaný správcom buď zamietnuť (v máji tak spravil v siedmich prípadoch), alebo ho schváliť a zbaviť dlžníka všetkých dlhov, ktoré môžu byť uspokojené len splátkovým kalendárom v rozsahu, v akom nebudú uspokojené splátkovým kalendárom a dlhov, ktoré sú vylúčené z uspokojenia (v máji boli vydané tri rozhodnutia). Po tomto procese nasleduje 5-ročné obdobie splácania dlhov v určenej miere. V máji 2018 bolo 95,11 % osobných bankrotov vyhlásených na majetok nepodnikajúcich fyzických osôb a 4,89 % ich bolo vyhlásených na majetok podnikajúcich fyzických osôb. Z celkového počtu osobných bankrotov v máji 2018 ich pripadalo 844 na mužov (60,72 percenta) a 546 na ženy (39,28 percenta). Najväčšou skupinou dlžníkov s 261 osobnými bankrotmi boli muži vo veku 40 - 49 rokov; v tom istom vekovom rozhraní bolo aj najviac žien - so 190 osobnými bankrotmi.


Kuzminová vyhrala šprint v Oberhofe, spravila len jednu chybu

Slovenská pretekárka je líderkou celkového poradia Svetového pohára 2017/2018.

OBERHOF. Slovenská biatlonistka Anastasia Kuzminová zvíťazila vo 4. kole Svetového pohára v nemeckom Oberhofe, už po tretí raz v sezóne. V šprinte na 7,5 km zanechala za sebou Fínku Kaisu Mäkäräinenovú až o 35,4 sekundy a Češku Veroniku Vítkovú o 40,1. V priebežnom hodnotení SP si Kuzminová po deviatich pretekoch upevnila svoje postavenie na čele priebežného hodnotenia. Na štart sa postavilo 92 žien a tie najlepšie sa nahustili do prvej polovice, vrátane Kuzminovej s číslom 21, ktorá vybehla na trať so žltým tričkom vedúcej ženy priebežného poradia SP. Počasie bolo zamračené s teplotou 1,5 stupňa, no na strelnici dosť fúkalo a chyby, aj keď väčšinou len na jednom terči, pribúdali. V polohe ležmo nasadila vysokú latku Fínka Mäkäräinenová, po nej Ruska Jurlovová a Francúzka Braisazová. Kuzminová netrafila tretí terč, no popri najrýchlejšom behu zo všetkých veľa nestratila a neustále si udržiavala šancu aj na víťazstvo. V polohe stojmo sa dlho čakalo na čistý zápis. Terče minuli Mäkäräinenová i Vita Semerenková, Braisazová a Jurlovová dokonca dvakrát, čo nahrávalo Kuzminovej. Tridsaťtriročná Kuzminová si nervy udržala, vybielila všetky terče a vzhľadom na značný náskok pred konkurenciou sa rozbehla za svojím tretím víťazstvom v sezóne, jubilejným 10. v kariére v pretekoch SP a na ZOH, 25. na stupňoch. Forma Kuzminovej je obdivuhodná a po piaty raz túto zimu obsadila medailové umiestenie. Ziskom 60 bodov si upevnila aj vedúci post v priebežnom hodnotení SP. Priebežné hodnotenie SP (9 z 22 pretekov): Poradie SP v šprinte (4 z 8):


Trump ostro kritizoval menovú politiku Európskej centrálnej banky

Draghi signalizoval ďalšie uvoľnenie menovej politiky v eurozóne.

WASHINGTON. Americký prezident Donald Trump ostro kritizoval Európsku centrálnu banku (ECB) pre jej menovú politiku. "Mario Draghi práve oznámil, že môžu prísť ďalšie stimuly, čo okamžite spôsobilo pokles eura voči doláru," napísal Trump v utorok na Twitteri. To podľa neho spôsobí, že krajiny eurozóny budú mať voči USA neférovú konkurenčnú výhodu. "Roky im to spoločne s Čínou a ďalšími prechádza," dodal. Šéf ECB Mario Draghi v utorok signalizoval ďalšie uvoľnenie už aj tak mimoriadne expanzívnej menovej politiky v eurozóne. Ak sa vyhliadky ekonomiky nezlepšia, ECB bude musieť ešte viac uvoľniť menovú politiku, povedal Draghi na konferencii ECB v portugalskom meste Sintra. Spoločná európska mena zareagovala na jeho vyhlásenia oslabením voči doláru približne o pol centa. Trump už dlhší čas kritizuje americkú centrálnu banku (Fed). Doteraz sa však skôr zdržiaval vyjadrení o menových politikách centrálnych bánk iných krajín. Pred niekoľkými dňami Trump obvinil Fed z toho, že je zodpovedný za z jeho pohľadu príliš silný dolár, čím poškodzuje ekonomiku USA.


Hospodárstvo ťahala predovšetkým spotreba domácností

BRATISLAVA. Slovenské hospodárstvo má za sebou dobrý rok. Naznačujú to údaje za prvé tri kvartály roka 2017, v ktorých priemerný rast hrubého domáceho produktu dosiahol 3,4 percenta. Motorom hospodárskeho rastu v roku 2017 bol pritom hlavne domáci dopyt a v rámci neho najmä spotreba domácností, ktorá v treťom kvartáli dokoncpercentaa dosiahla najrýchlejšie tempo rastu od konca roka 2008. Bankoví analytici pritom podľa prieskumu Národnej banky Slovenska (NBS) očakávajú, že minuloročný reálny hospodársky rast dosiahne 3,3 percenta. To by bola rovnaká dynamika ako v roku 2016. Definitívne údaje o vývoji hrubého domáceho produktu sa však dozvieme až v polovici februára, kedy Štatistický úrad SR zverejní rýchly odhad rastu hospodárstva za štvrtý štvrťrok 2017. Spresnené údaje a takisto štruktúru rastu potom štatistici zverejnia v prvej polovici marca. "Spotreba domácností prepisuje pokrízové rekordy, čo je dané lepšou situáciou na trhu práce, a teda vyššou kúpyschopnosťou obyvateľstva. Naopak, spotreba verejnej správy aj neziskoviek klesla," konštatuje analytička Poštovej banky Jana Glasová. Ako doplnila Katarína Muchová zo Slovenskej sporiteľne, v druhom polroku sa však na scénu vrátili aj investície. "V druhej polovici roka 2017 investíciám nahrával okrem iného bázický efekt z predchádzajúceho roka, teda výpadok eurofondov v druhej polovici roka 2016," dodala. Kým spotreba domácností a v posledných mesiacoch aj investície slovenskú ekonomiku posúvajú k vyššiemu rastu, čistý export naopak dynamiku hospodárstva tlmil. Môže za to silný rast importov. "Rázny rast dovozov súvisí s oživenou spotrebou domácností, ako aj s dovoznou náročnosťou viacerých investícií na Slovensku," uviedla Muchová.


AKTUALIZOVANÉ 14:25Útočník zastrelil v americkom nákupnom centre piatich ľudí

Strelec utiekol ešte pred príchodom polície.

BURLINGTON. Štyri ženy prišli o život pri piatkovej streľbe v obchodnom centre v meste Burlington v americkom štáte Washington. Jeden muž utrpel vážne zranenia, ktorým neskôr podľahol.  Motív ani identita útočníka, ktorému sa podarilo utiecť pred príchodom polície, doposiaľ nie sú známe.  Polícia pôvodne predpokladala, že útočilo viacero páchateľov. Neskôr spresnila, že išlo o jedného.  Polícia nákupné centrum The Cascade Mall a priľahlé obchody evakuovala a vyzvala ľudí, aby sa k oblasti nepribližovali. Po strelcovi momentálne pátra.  Hovorca washingtonskej polície Mark Francis možného páchateľa opísal ako "Hispánca v sivom oblečení". Francis tiež spresnil, že pri streľbe boli zabité štyri ženy a jeden muž utrpel život ohrozujúce zranenia. Už na začiatku hovoril o štyroch mŕtvych, potom údaj opravil na troch a potom znovu na štyroch. Zdôvodnil to tým, ako postupovalo skúmanie miesta činu. Podľa svedkov vošiel muž hispánskeho pôvodu ozbrojený puškov do obchodného centra krátko po siedmej hodine večer miestneho času (asi 4:00 SELČ) a začal strieľať. Kým dorazila polícia, utiekol. Ďalší svedkovia podľa denníka The Seattle Times spozorovali pravdepodobného útočníka neďaleko diaľnice Interstate 5.  Do prípadu sa zapojil aj Federálny úrad pre vyšetrovanie. Podľa neho neexistuje dôkaz, že by boli v štáte Washington plánované ďalšie útoky. The Cascade Mall je zastrešené nákupné centrum, fungujúce od roku 1990. Nachádzajú sa v ňom rôzne obchody s oblečením, ale aj reštaurácie či kino. Burlington je malé - približne 8,5 tisícové mesto - ležiace asi 105 kilometrov severne od Seattlu.


AKTUALIZOVANÉ 14:44Biela vrana Lapinová opäť potrebuje pomoc

Ľubica Lapinová najprv prišla o prácu po spore s lesníckym centrom, teraz sa stará o ťažko chorú mamu.

BRATISLAVA. Ľudia sa opäť zbierajú na pomoc Ľubici Lapinovej, ktorá poukázala na podozrivé obstarávanie v Národnom lesníckom centre. Keď v roku 2010 preverovala obstarávanie za viac ako pol milióna eur, upozornila na porušenie zákona. Skončilo sa to tým, že ju prepustili pre údajnú nadbytočnosť. Krajský súd síce potvrdil, že jej výpoveď je neplatná a lesnícke centrum jej má vyplatiť ušlú mzdu, no centrum sa odvolalo na Najvyšší súd. Kým prípad nebude uzavretý, všetky platby pre Lapinovú pozastavilo. To môže trvať mesiace i roky. „Ja už ani nič neplánujem a žijem zo dňa na deň. Ľudia mi hovorili, že to bude dlho trvať, ale až takýto čas som nepredpokladala,“ povedala minulý rok v rozhovore pre denník SME Lapinová. Lapinová žije v malom rodinnom dome v Podkriváni neďaleko Detvy, kde sa stará o chorú mamu. Cez zimu sa jej ľudia zbierali na kúrenie, aby mohla dôstojne prečkať zimu. Centrum jej síce ponúklo prácu s výrazne nižším príjmom, ako pôvodne mala, no jej mama v novembri 2016 mala mozgovú príhodu. Ak chcela Lapinová dostať opatrovateľský príspevok, musela sa zamestnania vzdať. Na posúdenie čakala štyri mesiace, prvý príspevok od štátu jej prišiel 18. mája. S matkou teraz musia vyžiť z opatrovateľského príspevku približne 240 eur mesačne a iba o niečo vyššieho maminho dôchodku. „Ľubica nemá žiadnych súrodencov ani partnera. O mamu sa však chce postarať, a tak nemá na výber,“ píše vo výzve na portáli ludialudom.sk Ľuba Lacinová z centra biovied Slovenskej akadémie vied. Dom je poschodový, ktorý je pre ťažko chorého človeka nevhodný. Aby sa o mamu mohla lepšie postarať, Lapinová chce zrekonštruovať sprchový kút a toaletu a vymeniť okno v maminej izbe za nové. „Do svojej situácie sa Ľubica dostala preto, lebo obhajovala pravdu a bojovala za spravodlivosť. Práve preto by sme jej chceli finančne pomôcť, aby mohla aspoň trochu dôstojnejšie žiť, pomôcť aj svojej chorej mame a zabezpečiť jej dôstojnú starobu,“ píše vo výzve Lacinová. Zbierka na pomoc Lapinovej po niekoľkých dňoch dosiahla svoj strop, takže sa autori rozhodli spustiť novú.  „Vďaka článku v SME sa výzva nečakane rýchlo naplnila a oslovujú nás ďalší ľudia, ktorí majú vôľu pomôcť. Preto otvárame novú výzvu,“ píše sa na portáli. Lapinová potrebuje prestavať kúpeľňu pre mamu a vymeniť okno v izbe. Cena prestavby sa odhaduje na približne päťtisíc eur. Doteraz sa vyzbieralo 1500 eur, a tak cieľovú sumu autori výzvy stanovujú na 3500 eur. „Veríme, že sa vyzbiera aspoň jej časť. Situácia Ľubice Lapinovej je trvalá a my jej ju aj takto môžeme aspoň trochu uľahčiť,“ tvrdí Lacinová.


BRATISLAVA. Eduard Chmelár chce založiť nové politické hnutie nazvané Socialisti. Informoval o tom na sociálnej sieti s tým, že chce ponúknuť voličom alternatívu. Chmelár sa už v roku 2015 neúspešne pokúšal o registráciu politického hnutia SEN. "Rozhodol som sa vstúpiť do politického zápasu a prispieť všetkými silami k vytvoreniu zásadnej alternatívy k súčasnému vývoju na Slovensku," uviedol Chmelár. Na registráciu hnutia potrebuje vyzbierať aspoň 10-tisíc podpisov od občanov. Zbieranie podpisov už oznámil ministerstvu vnútra. Budúcoročné parlamentné voľby budú podľa neho najdôležitejšie od roku 1989. "Budú sa nanovo rozdávať karty a určovať smerovanie štátu na dlhé roky, ak nie desaťročia," poznamenal s tým, že chce ponúknuť radikálno-demokratickú alternatívu voči dnešnej podobe kapitalizmu. Mieni sa zameriavať najmä na nízkopríjmové skupiny. "Na mladé rodiny s deťmi, na robotníkov, ľudí so zdravotným postihnutím a dôchodcov, na všetkých, ktorých hlas dostatočne nepočuť a ktorí zvádzajú svoj každodenný boj o dôstojnosť, rovnosť a neraz aj prežitie. Práve tých zasiahnu dôsledky klimatickej zmeny najviac a my chceme, aby boli náklady rozložené spravodlivo," vysvetlil. Eduard Chmelár sa už v roku 2015 pokúšal založiť hnutie Solidarita, ekológia, nenásilie (SEN). Malo spájať myšlienky demokratickej ľavice, zelenej politiky a mierového hnutia. Budú sa nanovo rozdávať karty a určovať smerovanie štátu na dlhé roky, ak nie desaťročia. Jeho ambíciou bolo okrem iného obmedzenie moci oligarchie. Ministerstvo vnútra však hnutie registrovať odmietlo, a to pre nájdené nedostatky pri overovaní hárkov. Týkalo sa to napríklad neexistujúcich čísiel občianskych preukazov, čísiel preukazov vydaných inej osobe ako tej, ktorá bola na podpisovom hárku, ale tiež čísiel skartovaných, stratených a odcudzených preukazov vydaných iným ľuďom ako tým na zozname. Odmietnutie registrácie označil Chmelár za politicky motivované.


Puigdemont považuje postup Madridu za najhorší útok od čias diktatúry

Rozhodnutie Madridu podľa katalánskeho premiéra odporuje právnemu štátu.

BARCELONA. Katalánsky premiér Carles Puigdemont označil postup ústrednej vlády, teda aktiváciu článku 155, za „najhorší útok“ proti Katalánsku od dôb diktatúry Franciska Franka. Ďalej vo svojom vystúpení povedal, že Katalánci nemôžu opatrenia španielskej vlády akceptovať. Rozhodnutie Rajoyovej vlády podľa neho odporuje princípom právneho štátu. Puigdemont označil Rajoyov pokus Katalánsko „ponížiť“ za útok proti demokracii“. Podľa agentúry AP skryto pohrozil vyhlásením nezávislosti a vyzval poslancov katalánskeho parlamentu, aby sa tlaku Madridu nepodvolili. Chce zvolať katalánsky parlament, aby opatrenia Madridu prebral a reagoval na ne. Španielsky premiér Mariano Rajoy v sobotu po mimoriadnom zasadnutí vlády oznámil, že zosadí katalánsku regionálnu vládu a obmedzí pôsobnosť tamojšieho parlamentu. Postup ústrednej vlády rozhorčil separatistov aj umiernených Kataláncov. V uliciach Barcelony sa na protest zišlo po katalánskej polície 450-tisíc ľudí.


Gotthardským tunelom prešiel prvý osobný vlak

LUGANO. Švajčiarsky stavebný počin storočia je na sieti. Viac než polroka po slávnostnom otvorení prešiel Gotthardským tunelom prvý osobný vlak na pravidelnej linke z Zürichu do Lugana. Prvá oficiálna jazda vlaku cez 57 kilometrov dlhý tunel trvala približne 17 minút. Vďaka tunelu sa cesta zo severu na juh skráti o viac než 30 minút a denne ním má prejsť zhruba 50 osobných a takmer 260 nákladných vlakov. Výstavba tunela pod horou Gotthard trvala 17 rokov a slávnostne sa otvoril 1. júna 2015. Pred otvorením tunela pre pravidelnú železničnú premávku sa však museli vykonať celé rady skúšobných jázd, ktorých bolo celkovo 5000. Gotthardský tunel je kľúčovou súčasťou projektu Novej železničnej alpskej transverzály.


Real do konca sezóny prišiel o mladého obrancu, na tréningu si zlomil kľúčnu kosť

MADRID. Futbalistom Realu Madrid bude do konca sezóny chýbať obranca Alvaro Odriozola. Dvadsaťtriročný španielsky reprezentant si na piatkovom tréningu zlomil kľúčnu kosť. Klub nešpecifikoval dĺžku hráčovej absencie, pri takomto zranení to zvyčajne býva viac ako mesiac. Real do konca tohto ročníka odohrá ešte šesť zápasov. Informovala agentúra AP.


Poľnohospodári začínajú s jarnými prácami na poliach

BRATISLAVA. Práce na poliach sa začali už na väčšine územia Slovenska. Poľnohospodári zisťujú, v akom stave prezimovali na jeseň zasiate obilniny a repka. Porasty prihnojujú a zároveň sejú jarné plodiny. Informovala o tom hovorkyňa Slovenskej poľnohospodárskej a potravinárskej komory Jana Holéciová. Ako ďalej Holéciová potvrdila, hustosiate obilniny prezimovali bez väčších problémov. Porasty v dobrej kondícii avizovali napríklad z okresov Galanta, Komárno, Prievidza, Partizánske, Lučenec, Veľký Krtíš či Zvolen. Poľnohospodári podnikajúci v bratislavskom regióne v týchto dňoch siali napríklad hrach a lucernu. V komárňanskom okrese sa venovali aj sejbe maku, pšenice, jačmeňa a pravdepodobne koncom marca začnú aj so sejbou kukurice a slnečnice. V Senici a v južnejších častiach trenčianskeho regiónu začali už aj so sejbou cukrovej repy. „Kým južné regióny a niektoré oblasti stredného a východného Slovenska už začali na poliach naplno so sejbou jarín, severne položené regióny Slovenska sa na tieto práce pripravujú s odstupom niekoľkých dní, až týždňov. Pre zamrznutú pôdu poľnohospodári musia totiž počkať, kým pôda vo vyššie položených okresoch rozmrzne alebo nebude až príliš premočená,“ uzavrela Holéciová. Poľnohospodárska komora plánuje v monitoringu jarných prác pokračovať aj v nasledujúcich dňoch.


Europarlament nevidí výsledky vyšetrovania vraždy Kuciaka

Europoslanci vypočúvali aj viceprezidentku Policajného zboru Maškarovú.

ŠTRASBURG. Vo Výbore Európskeho parlamentu (EP) pre občianske slobody, spravodlivosť a vnútorné veci (LIBE) sa uskutočnilo v stredu vypočutie vo veci vyšetrovania vrážd maltskej novinárky Daphne Caruanovej-Galiziovej a slovenského novinára Jána Kuciaka s jeho snúbenicou Martinou Kušnírovou. Europoslanci nedostali odpovede na viaceré otázky, ktoré kládli a ostalo zahmlené, ako sa vyvíja celé vyšetrovanie. Predsedníčka Monitorovacej skupiny pre právny štát (ROLMG) v Európskom parlamente Sophie in "t Veldová naň prišla tlmočiť znepokojenie nad nedostatočným pokrokom vo vyšetrovaní. "Dôvod, prečo sme tu, je to, že sme znepokojení, že zatiaľ sa nič nevyšetrilo na Malte ani na Slovensku. Nevidíme nejaké výsledky," povedala médiám. Laurent Richard, investigatívny filmár a výkonný riaditeľ iniciatívy Daphne Project, ktorú vedie skupina Forbidden Stories, zase vyjadril presvedčenie, že je dôležité, aby novinári na Malte a Slovensku vedeli, že nie sú sami. "Je dôležité, aby si pomáhali a spolupracovali. Sloboda tlače je základ demokracie," podotkol s tým, že veľa očakávajú od justičných orgánov, ktoré vyšetrujú obe vraždy. Na vypočutí sa zúčastnila aj prvá viceprezidentka Policajného zboru SR Jana Maškarová. Členov EP naň podľa vlastných slov prišla ubezpečiť, že môžu "mať dôveru v políciu a veriť, že vyšetrovanie je naozaj objektívne, bez nejakých úvah o nejakom zasahovaní". Poslankyňa EP za stranu SMER-SD Monika Smolková vyjadrila sklamanie z toho, že na vypočutie prišlo podľa jej slov "len desať" europoslancov, z toho štyria slovenskí. "Na druhej som rada, pretože boli tu predstavitelia Europolu, FBI a Eurojustu a uistili nás, že na Slovensku prebieha vyšetrovanie pod ich kontrolou, že je nezávislé," povedala. "Pevne verím, že tá vražda bude vyšetrená," dodala. Europoslanec Branislav Škripek z OĽaNO zase po vypočutí skonštatoval, že europoslanci "nedostali odpovede na viaceré otázky, ktoré kládli" a ostalo podľa neho "zahmlené, ako sa vyvíja celé vyšetrovanie". Vyšetrovanie podľa jeho slov "mrzne", kauzu treba stále pripomínať a je potrebné, aby pokračovali protesty a ľudia žiadali konkrétne zmeny. Na vypočutí sa okrem europoslancov zúčastnili aj novinári - Češka Pavla Holcová a Slovák Matúš Dávid. Hovorili o politickej situácii a útokoch či očierňovaní, akým čelia novinári v ich vlastiach.


Horské železnice v Rakúsku

Máte radi výlety po horách spojené so zážitkami? Zaujímavým výletným tipom bude pre vás jazda na niektorej z trás horských vláčikov v Dolnom Rakúsku.

V rôznych častiach tejto spolkovej krajiny sa ich nachádza šesť a sú vyhľadávanými atrakciami. Medzi tie najzaujímavejšie patria trate Mariazellerbahn a Schneebergbahn. Mariazellská železnica – Mariazellerbahn - patrí k najkrajším rakúskym úzkorozchodným tratiam. Spája hlavné mesto Dolného Rakúska St. Pölten so štajerským Mariazellom. Ten sa stal v 19. storočí jedným z najväčších pútnických miest v celom Rakúsko-Uhorsku. Za rozvojom železnice stála potreba dopraviť do cieľa zástupy veriacich, a tak na konca 19. storočia začala výstavba trate. Celý úsek bol dokončený v roku 1907. Malebnými údoliami Pielach a Dirdnltal vás táto najdlhšia rakúska úzkokoľajka prevedie cez viacero viaduktov a tunelov, celkovo má 20 zastávok. Po ceste sa pri vlakových staniciach nachádzajú rôzne objekty, ako manufaktúry, múzeá, westernová dedinka, či zrúcaninu hradu Rabenstein. Stanica v obci Laubenbachmühle je moderným architektonickým skvostom a jej stavba zo skla a dreva bola ocenená ako jedna z najkrajších staníc Rakúska. Je aj svetovým unikátom, pretože je asi najväčšou železničnou stanicou sveta na počet obyvateľov. Táto malá obec má totiž len sedemnásť obyvateľov. V ponuke je tu pre skupiny od 6 osôb aj prehliadka stanice, technických servisných dielní a umývacej linky. V Mitterbachu môžete vystúpiť a vydať sa na výlet lanovkou na kopec Gemeindealpe do výšky 1 626 metrov nad morom a užívať si panoramatické výhľady. Na vrchole sa nachádza veľká lúka a horská chata Tenzerhaus s vyhliadkovou plošinou, z ktorej je nádherný panoramatický výhľad na okolité kopce, Mariazell, jazero Erlaufsee a mnoho ďalšieho. Na medzizastávke lanovky sa nachádza požičovňa trojkoliek, na ktorých sa môžete spustiť k údolnej stanici. Cesta nadol po upravenej lesnej ceste je dlhá vyše 4 kilometre a teší sa mimoriadnej obľube nielen u detí, ale aj dospelých. Okrem jázd v klasických vlakových súpravách Himmelstreppe sú pre turistov k dispozícii od mája do konca októbra, počas víkendov a sviatkov, aj jazdy panoramatickými vozňami 1. triedy, odkiaľ sa môžete kochať výhľadmi na okolitú prírodu. K pohodliu v týchto vozňov patria pohodlné kožené sedadlá s dostatočne veľkým priestorom pre nohy, aj výklopné drevené stolíky. Labužníci si tu tiež vďaka cateringovému servisu prídu na svoje. S kombinovaným cestovným lístkom do 1. triedy dostanete k jazde panoramatickým vozidlom aj vstupenky do prírodného parku Ötscher-Tormäuer a v prípade zakúpenia obojsmerného lístka s názvom Tag Glück má cestujúci k dispozícii raňajky vo vlaku, organizovanú prehliadku prírody so sprievodcom, regionálnu desiatu, ako aj prehliadku elektrárne Stierwaschboden. Výnimočnými sú tu raz za mesiac jazdy parnou lokomotívou Mh.6. Súčasťou tejto historickej súpravy je okrem nostalgických vagónov aj jedálenský vozeň a vozeň I. triedy. Vlaky sú ťahané buď historickou električkou, alebo parnou lokomotívou. Vďaka mimoriadne turisticky obľúbenému vláčiku Salamander na trati Schneebergbahn, ktorá je v prevádzke už od roku 1897, sa môžete vydať na najvyššiu horu Dolného Rakúska – Schneeberg. Nástupná stanica je v obci Puchberg am Schneeberg, neďaleko mesta Wiener Neustadt, odkiaľ sa za 40 minút vlakom dostanete na horskú železničnú stanicu Hochschneeberg v nadmorskej výške 1 800 m nad morom. Na vrchole sa môžete vydať na turistické výlety po viacerých značených chodníkoch, prípadne navštíviť niektorú z útulných horských chát. Okrem toho sa tu nachádza na rozlohe zhruba 5000 m2 detské ihrisko, informatívny kaleidoskop, či umelecká galéria Top art 1800, ktorá je najvyššie položenou galériou v Rakúsku. Najlákavejším objektom je malý pamätný kostolík Elisabethkirche, ktorý tu v roku 1901 postavili z podnetu cisára Franza Jozefa, na pamiatku jeho manželky, cisárovnej Sisi, na ktorú štyri roky predtým v Ženeve spáchali atentát. Sám cisár sa sem vláčikom vyviezol a tento pamätník navštívil v roku 1902. Ak vyhladnete, po ceste nadol môžete vystúpiť na medzizastávke Baumgartner. V tamojšej reštaurácii vyskúšajte napríklad špecialitu Schneeberg-Buchteln, čo je veľká pečená buchta plnená lekvárom, plávajúcu vo vanilkovom pudingu. Pripomína naše dukátové buchtičky, ale je asi päť krát väčšia. Vlaková súprava, ktorá je jednou z troch rakúskych horských zubačiek, je vybavená aj bezbariérovým prístupom. Zubačka premáva zhruba v hodinových intervaloch. Počas letných mesiacov tu navyše počas nedieľ a cez sviatky premáva aj parný vlak Nostalgia a nahor odchádza vždy o 11:23 hod. Rodiny s deťmi sa môžu za zábavou vybrať do Losenheimu, miestnej časti obce Puchberg, kde sa nachádza voľnočasový prírodný areál Puchis welt. Puchi, znázorňuje medvedíka čistotného, ktorý je maskotom tohto areálu. Súčasťou areálu je Wunderwiese „Kúzelná lúka“, sedačková lanovka a Wunderalm „Kúzelná poľana“. Na lúke pod údolnou stanicou lanovky sa nachádza pohyblivý pás, ktorý deti vyvezie na vrchol lúky, odkiaľ sa môžu spustiť dole buď po dráhe na nafukovacích kolesách, prípadne na dráhach pre trojkolky. Lanovkou sa za 10 minút dostanete na vrchol kopca vo výške 1 200 m nad morom, kde sa nachádza veľká lúka Wunderwiese. Tu sú pre rodiny v letnej sezóne k dispozícii rôzne zábavné, športové aj zážitkové atrakcie, ako sú lezecké pyramídy, lanová džungľa, šmykľavka, kontaktná zoo, vtipné miesta na fotografovanie, rozhľadňa a pohodlné relaxačné ležadlá.


Nemecký Amazon preložili do češtiny a zákazník zaplatí aj korunami

Internetový gigant sa snaží zákazníkom uľahčiť nakupovanie.

PRAHA. Najväčší svetový internetový obchod Amazon preložil svoj nemecký e-shop do češtiny. Z viac ako 100 miliónov produktov budú mať od utorka 7. novembra český popis rádovo milióny položiek a postupne sa bude ponuka rozširovať. Presné číslo preložených produktov do češtiny Amazon nateraz nepovedal. České Hospodářské noviny (HN) okomentovali súčasný počet preložených produktov slovami, že stále ide len o zlomok toho, čo majú k dispozícii zákazníci na nemeckom webe. Po novom majú tiež zákazníci sprístupnení aj prevodník meny – inými slovami, kupujúci sa môže pozrieť, koľko by ho nákup stál v českých korunách. HN však upozornili, že kvôli použitému kurzu je pre českých zákazníkov výhodnejšie platiť v eurách. Novinkou je aj telefonický alebo e-mailový zákaznícky servis či objednávka v českom jazyku. Informoval o tom Amazon. Užívatelia sa na preložené stránky dostanú buď zadaním českej domény Amazon.cz alebo nemeckej Amazon.de, na ktorú budú v prvom prípade automaticky presmerovaní. Jednoducho si potom v ponuke prepnú preferovaný jazyk z nemčiny na češtinu. Okrem názvov časti produktov je preložená aj sekcia Môj účet, navigácia aj objednávanie a zasielanie tovaru. "Sme radi, že Amazon.de je teraz pohodlnejší pre väčšie množstvo česky hovoriacich zákazníkov, ktorí tu môžu nakupovať v češtine. Tento krok nás opäť priblížil k našej vízii - umožniť zákazníkom nakupovať čokoľvek potrebujú bez akýchkoľvek bariér na ktorejkoľvek z našich európskych stránok," povedal regionálny manažér Ralf Kleber. Na Amazon.de si môžu zákazníci vyberať zo širokej ponuky produktov vo viac ako 30 kategóriách. Možnosť výberu češtiny ako preferovaného jazyka je k dispozícii v prehliadačoch stolných počítačov a notebookov. Zákazníci, ktorí na Amazone nakupujú opakovane, si preferovaný jazyk môžu uložiť aj vo svojom profile. Web Amazon.de je pre zákazníkov dostupný okrem nemčiny tiež v holandčine, angličtine, poľštine a turečtine. Firma v roku 2013 otvorila v stredočeskej obci Dobrovíz centrum vráteného tovaru a v roku 2015 tam zahájila prevádzku aj distribučného centra. V budove je možné uložiť až 18 miliónov kusov tovaru a za jeden deň vypraviť až jeden milión zásielok. Amazon je najväčším internetovým obchodom na svete, celkovo má zhruba 130 distribučných centier.


O víťazovi tendra na opravu elektrárne v Gabčíkove rozhodla cena

Do začatia generálnej opravy zostáva už len niekoľko krokov.

BRATISLAVA. Pri výbere dodávateľa generálnej opravy Vodnej elektrárne Gabčíkovo rozhodla najnižšia ponúknutá cena. Pre agentúru SITA to uviedla vedúca kancelárie generálneho riaditeľa podniku Vodohospodárska výstavba Stela Ištvánfyová. Štátny vodohospodársky podnik počíta, že so samotnou generálnou opravou by mal víťaz tendra začať už čoskoro. „Teší nás, že po časovo náročnom procese verejného obstarávania sme niekoľko krokov od začiatku spustenia generálnej opravy Vodnej elektrárne Gabčíkovo,“ dodala Ištvánfyová. Po vyše roku a pol od vyhlásenia medzinárodného tendra vybrala Vodohospodárska výstavba víťaza, konzorcium firiem pod názvom Združenie Gabčíkovo. To je ochotné urobiť opravu vodnej elektrárne za takmer 81 miliónov eur. Členmi konzorcia sú slovenské spoločnosti CEDIS (vedúci člen združenia) a HANT BA, česká firma Strojírny Brno a talianska Todini Construzioni Generali. Neúspešnými uchádzačmi o generálnu opravu najväčšej vodnej elektrárne na Slovensku bola česká spoločnosť Metrostav, ktorá si pýtala za opravu gabčíkovskej elektrárne viac ako 99 miliónov eur a česká firma ČKD Blansko Engineering. Tá bola ochotná zákazku zrealizovať za takmer 127 miliónov eur.Štátny podnik však upozornil, že celý proces verejného obstarávania zatiaľ nie je definitívne ukončený. V hre sú totiž ešte odvolacie lehoty vyplývajúce zo zákona o verejnom obstarávaní. Neúspešní uchádzači totiž ešte môžu výsledky tendra napadnúť.Vodohospodárska výstavba, ktorá začala s hľadaním dodávateľa v septembri 2017, na začiatku tendra predpokladala hodnotu zákazky na generálnu opravu a rekonštrukciu Vodnej elektrárne Gabčíkovo na úrovni okolo 71 miliónov eur. Cieľom generálnych opráv je najmä obnovenie plnej funkčnosti zariadení, predchádzanie poruchám a zvýšenie bezpečnosti prevádzky vodnej elektrárne. Predmetom zákazky je zhotovenie stavby Sústava vodných diel Gabčíkovo-Nagymaros, stupeň Gabčíkovo – generálna oprava a rekonštrukcia Vodnej elektrárne Gabčíkovo, vrátane inžinierskej činnosti, generálnej opravy turbogenerátorov, zdvíhacích a ďalších zariadení, opráv, respektíve obstarania nových zariadení, ako aj uvedenie do prevádzky.Štát prevádzkuje Vodnú elektráreň Gabčíkovo prostredníctvom svojho podniku Vodohospodárska výstavba štyri roky. „Počas celého obdobia prevádzkovania Vodného diela Gabčíkovo naším podnikom, sú vodné elektrárne prevádzkované bezpečne,“ konštatovala Ištvánfyová.Predošlá vláda Roberta Fica gabčíkovskú elektráreň začiatkom roka 2015 odobrala z prenájmu Slovenským elektrárňam, ktoré vtedy majoritne ovládala talianska skupina Enel. Jedným z dôvodov, ktorým vládni predstavitelia obhajovali vypovedanie tridsaťročnej zmluvy o prenájme, bola údajná neochota Slovenských elektrární zrealizovať generálnu opravu gabčíkovskej elektrárne. Tá bola podľa vládnych predstaviteľov akútna.Zariadenia gabčíkovskej elektrárne sú v prevádzke od roku 1992 a sú podľa štátneho podniku technicky a morálne opotrebované. Vodná elektráreň Gabčíkovo s celkovým inštalovaným výkonom 720 megawattov je najväčšou vodnou elektrárňou na Slovensku. Jej súčasťou je osem turbogenerátorov, ktoré boli postupne uvedené do prevádzky v rokoch 1992 až 1995.


Pri útoku ozbrojencov v Mali zahynuli traja vojaci OSN

BAMAKO. Traja príslušníci mierových síl OSN zahynuli pri útoku ozbrojencov na severe afrického štátu Mali. Informovala o tom v piatok agentúra AP s odvolaním sa na vyhlásenie mierovej misie OSN v Mali (MINUSMA). Podľa misie došlo k útoku vo štvrtok v meste Kidal. Tábor mierotvorcov čelil najprv intenzívnemu raketovému a mínometnému útoku. Vzápätí došlo k útoku mimo tábora, pričom zahynuli traja príslušníci mierových síl OSN a traja ďalší utrpeli zranenia. Ich štátnu príslušnosť nezverejnili. V roku 2012 sa severu Mali zmocnili na istý čas islamskí militanti, kým proti nim nezasiahli francúzski vojaci. V tejto západoafrickej krajine však odvtedy opakovane dochádza k útokom džihádistov. Výnimočný stav v Mali platí od novembra 2015 a bol opakovane predlžovaný. Bezpečnostným silám umožňuje zadržiavať ľudí a prehľadávať súkromné i verejné budovy bez súhlasu sudcu. Mierová misia OSN v Mali má za úlohu stabilizovať krajinu. MINUSMA je považovaná za najnebezpečnejšiu misiu mierových síl OSN na svete.


Aktivisti v Poľsku protestovali proti výrubu v Bielovežskom pralese

Bielovežský prales je jedným z posledných pôvodných lesov v Európe.

VARŠAVA. Ľudia z celej Európy sa v nedeľu zišli v Bielovežskom pralese v Poľsku, aby protestovali proti rozsiahlemu výrubu nariadenému poľskými vládnymi úradmi. Bielovežský prales je jedným z posledných pôvodných lesov v Európe a pre svoju unikátnosť je zapísaný v zozname kultúrneho a prírodného dedičstva UNESCO. V posledných mesiacoch je však toto územie predmetom veľmi živej politickej debaty ohľadom výrubu. Ochrancovia životného prostredia i EÚ proti nemu namietajú, kým poľské úrady ho bránia tvrdením, že je nutný v záujme likvidácie kmeňov napadnutých podkôrnym hmyzom. Na protest proti postupu poľských úradov sa v Bielovežskom pralese v nedeľu zišli ochrancovia prírody z Česka, Holandska, Nemecka a iných krajín Európy, ktorí sa pridali k poľským aktivistom. Poľská vláda v júli odmietla nariadenie Súdneho dvora EÚ, aby okamžite prestala s ťažbou v Bielovežskom pralese. Tento bezprecedentný krok Varšavy ešte viac prehĺbil napätie medzi Poľskom a EÚ, ktorého príčinou je politika vládnej strany Právo a spravodlivosť (PiS). Bielovežský prales je najstarším a najväčším pralesom na európskom území a od roku 1979 svetovým dedičstvom UNESCO. Rozprestiera sa na ploche 150-tisíchektárov na území Poľska a Bieloruska. Vznikol pred 10-tisíc rokmi a dlho existoval bez zásahu človeka aj vďaka tomu, že ho poľská šľachta využívala ako lovecký revír. Prales je domovom najväčšieho európskeho cicavca - zubra, ako aj ďalších približne 20.000 živočíšnych druhov.


Britský diplomat bude viesť v Iráne krízové rozhovory; Teherán znova varuje USA

Donald Trump v piatok oznámil, že v noci na piatok na poslednú chvíľu odvolal nálety na iránske ciele.

LONDÝN. Popredný britský diplomat odcestuje v nedeľu do Iránu na rozhovory s tamojšími činiteľmi v čase, keď v regióne Perzského zálivu rastie napätie. Oznámilo to v sobotu ministerstvo zahraničných vecí v Londýne. Štátny tajomník ministerstva zahraničných vecí pre Blízky východ Andrew Murrison na avizovanej návšteve vyzve na "naliehavú deeskaláciu" krízy a bude hovoriť aj o znepokojení Británie z "konania Iránu v regióne a jeho hrozbe, že prestane dodržiavať jadrovú dohodu, ktorej je Spojené kráľovstvo naďalej plne oddané", uviedlo ministerstvo vo vyhlásení. "V tomto čase zvýšeného regionálneho napätia a v období kľúčovom pre budúcnosť jadrovej dohody je táto návšteva príležitosťou na ďalšie otvorené, úprimné a konštruktívne rozhovory s vládou Iránu," citovala z vyhlásenia agentúra AFP. Americký prezident Donald Trump v piatok oznámil, že v noci na piatok na poslednú chvíľu odvolal nálety na iránske ciele, keď mu generáli oznámili, že by pri nich zahynulo 150 ľudí. To by totiž podľa Trumpa nebola "primeraná" reakcia na štvrtkové zostrelenie amerického prieskumného bezpilotného lietadla Iránom. Zostrelenie dronu, ktorý podľa Teheránu narušil vzdušný priestor Iránu, čo Washington popiera, zväčšilo napätie panujúce po sérii útokov na tankery, z ktorých Spojené štáty obvinili Irán. USA už predtým oznámili vyslanie vojenských posíl do oblasti Perzského zálivu s odvolaním sa na obavy z možnej iránskej agresie. Británia a USA sa nezhodujú v otázke tzv. jadrovej dohody, ktorú podpísali spolu s ďalšími veľmocami s Iránom s cieľom zabrániť mu získať jadrové zbrane. Trump vlani od tejto dohody odstúpil a jeho vláda odvtedy opätovne zaviedla voči Teheránu prísne sankcie v rámci stratégie "maximálneho tlaku", zameranej na zmenu iránskej politiky. Hovorca iránskeho ministerstva zahraničných vecí Abbás Músaví v sobotu odbil Trumpove vyhlásenie o odvolaní úderov na iránskeho ciele s tým, že na rozhodnutí amerického prezidenta nezáleží, pretože Teherán by netoleroval preniknutia na svoje územie. "Jediné, na čom záleží, je to, že netolerujeme narušenia našich hraníc a dôsledne reagujeme na každé nebezpečenstvo," povedal Músaví podľa agentúry DPA. Iránska armáda medzitým varovala USA, že akýkoľvek útok na islamskú republiku by mal vážne dôsledky pre záujmy Spojených štátov na Blízkom východe. "Vystrelenie jedinej guľky na Irán bude znamenať podpálenie záujmov Ameriky a jej spojencov," vyhlásil hovorca generálneho štábu iránskych ozbrojených síl, brigádny generál Abúlfazl Šekarčí pre tlačovú agentúru Tasním. "Dnes je situácia v regióne v prospech Iránu. Ak nepriateľ - najmä Amerika a jej spojenci v regióne - urobia vojenskú chybu a strelia do sudu s pušným prachom, na ktorom sa záujmy Ameriky nachádzajú, v regióne vznikne požiar," varoval Šekarčí.


Nemci teraz Merkelovú potrebujú a chcú. Preto bude zas kancelárkou

Nemci ju potrebujú

Stĺpček

Bude kandidovať

Nemecká kancelárka je unavená z toho, že musí ťahať celú Európu, no v politike zatiaľ nekončí.

BERLÍN, BRATISLAVA. Keď v piatok Angela Merkelová v Berlíne hostila lídrov západných krajín, asi si uvedomovala, aká je osamotená. Končí americký prezident Barack Obama, Británia je na odchode, francúzsky líder Francois Hollande láme rekordy neobľúbenosti a ďalší rok ho môže nahradiť nacionalistka Marine Le Penová. New York Times už Merkelovú označili za poslednú silnú ochrankyňu liberálnej demokracie. V tomto boji sa už nebude môcť spoľahnúť ani na tradičného spojenca vo Washingtone, keďže do Bieleho domu čoskoro zasadne Donald Trump. „Nikdy predtým so sebou Nemecko nenieslo tak veľa,“ hovorí pre New York Times Simon Tilford z londýnskeho Centra pre európsku reformu. „Máme veľké šťastie, že na čele Nemecka je práve Merkelová, pretože prináša nádej, že práve ona spraví to, čo Európa potrebuje.“ Ľudia z okolia kancelárky už hovoria, že je unavená z toho, že musí sama ťahať Európu. Doma na ňu aj vlastní straníci a politickí partneri útočia za otvorenú politiku voči utečencom, rastie popularita protiislamskej Aliancie za Nemecko (AfD). Napriek tomu by v nedeľu večer oznámila, že budúcu jeseň v parlamentných voľbách povedie svoju Kresťansko-demokratickú úniu (CDU) a bude sa tak uchádzať aj o štvrté funkčné obdobie na poste kancelárky. „Jej kandidatúra by nebola prekvapujúca,“ hovorí pre SME analytička českej Asociácie pre medzinárodné otázky Zuzana Lizcová. „Jej strana je podľa prieskumov suverénne najsilnejšia. Ani vo vnútri strany sa pre Merkelovú nečrtá výraznejší konkurent. Zo súčasného pohľadu sa tak zdá takmer jasné, že voľby vyhrá.“ Podľa prieskumu agentúry Forsa si až 59 percent Nemcov myslí, že Merkelová mala znovu kandidovať. Podobne sa vyjadril aj šéf Zelených, teda opozičnej strany Winfried Kretschmann. „Nepoznám nikoho, kto by mohol vykonávať jej post lepšie ako ona,“ vyhlásil podľa portálu TheLocal.de. CDU máva v prieskumoch stabilne nad 30 percent hlasov, sociálni demokrati nad dvadsať. Ak by to tak dopadlo, mohla by pokračovať súčasná široká koalícia. Merkelová je pre Nemcov v súčasnosti dôležitá, lebo jej vecný a nevýrazný štýl kontrastuje s populistami, ktorí sa postupne dostávajú k moci vo viacerých európskych štátoch. „Je posledná, ktorá zostala, a preto je zároveň silná aj slabá,“ hovorí pre New York Times autor Merkelovej životopisu Stefan Kornelius. „Je pilierom stability, posledným múrom, o ktorý sa ľudia chcú oprieť.“ Merkelová sa nebude meniť ani v kampani, hovorí Lizcová. Najmä pokiaľ ide o postoj k utečencom. „Ak by otočila, len by prišla o svoju dôveryhodnosť. Tiež by tým pomohla AfD, skúsenosti totiž hovoria, že ak volič túži po zmene, vyberie si skôr originálnu stranu, ktorá ponúka radikálnejšie riešenia, nie toho, kto sa na ňu snaží podobať,“ tvrdí. Upozorňuje, že Nemecko už ani zďaleka nie je také otvorené voči utečnecom, ako to bolo pred rokom a ako sa to stále traduje. Nemecko už balkánske krajiny, Maroko či Tunisko označuje za bezpečné, teda ľudia odtiaľ nemajú právo žiadať o politický azyl. Zároveň obnovilo kontroly na hraniciach s Rakúskom. Aj keď vláda v Berlíne odmieta zaviesť záväzné limity na prijatých utečencov, ako to žiada bavorská sesterská strana kresťanských demokratov CSU, počet prichádzajúcich utečencov v tomto roku výrazne klesol. A to aj vďaka dohode Európskej únie s Tureckom, na ktorej má najväčšiu zásluhu práve Merkelová. Zlepšili sa aj podmienky pre utečencov v samotnom Nemecku, krajina je na nich čoraz lepšie pripravená. Merkelovej slová z minuloročného septembra, že Nemecko prílev ľudí zvládne, sa tak potvrdzujú. "Merkelová bude robiť všetko, čo bude možné, aby dohodu s Tureckom udržala, pretože za svoju otvorenú politiku utŕžila už príliš veľa kritiky," hovorí pre SME Soeren Keil, politológ z Canterbury Christ Church University. Urovnáva sa spor aj medzi CDU a CSU. Bavorský premiér a šéf CSU Horst Seehofer už priznal, že sa mýlil, keď otvorene kritizoval Merkelovú, aj keď naďalej žiada, aby Berlín zaviedol limit 200-tisíc prijatých utečencov ročne. Seehofer pritom ešte nedávno naznačoval, že v budúcich voľbách by CSU nemusela ísť po boku CDU, čo bolo ešte donedávna v nemeckej politike nepredstaviteľné. Bavorsko je druhou najľudnatejšou spolkovou krajinou, jej strata by pre bola pre Merkelovej nádeje veľkou ranou. "Práve vďaka hlasom CSU má koalícia pohodlnú väčšinu v berlínskom parlamente," poznamenal Keil. V predvolebnom boji musia aspoň navonok ťahať za jeden povraz, aj keď niektoré názorové a osobné nezhody prežívajú. „Naším súperom nie je CDU,“ povedal podľa Reutersu začiatkom mesiaca a priznal, že aby jeho strana vyhrala v roku 2018 v Bavorsku, potrebuje rok predtým víťazstvo kresťanských demokratov na federálnej úrovni. CSU podľa prieskumov už v Bavorsku stratila absolútnu väčšinu, no stále ju podporuje 44 percent Bavorov. AfD stúpa, no má „len“ deväť percent. „Spor sesterských strán sa v posledných týždňoch upokojil. Obe strany zdôrazňujú hodnoty a ciele, ktoré ich spájajú,“ opisuje Lizcová. „V predvolebnom boji musia aspoň navonok ťahať za jeden povraz, aj keď niektoré názorové a osobné nezhody prežívajú.“ Analytička si nemyslí, že by AfD v najbližších rokoch výrazne ovplyvňovala nemeckú politiku. V prieskumoch sa pohybuje okolo dvanástich percent, „môže získať ešte viac, keďže mnohí občania sa hanbia priznať, že ich budú voliť“, hovorí Lizcová. „AfD však chýba tradícia aj výrazný charizmatický líder, ktorý by ich viedol do volieb. Ostatné strany s ňou na vládnej úrovni odmietajú spolupracovať.“ Ak sa toto nezmení, zrejme skončí ako izolovaná opozičná strana. „Vo verejnej diskusii však jej postoje budú naďalej rezonovať,“ dodáva Lizcová. Tento text ste mohli čítať vďaka tomu, že platíte za obsah. Vážime si to.


Slovensko je rok po vražde novinára  Kuciaka iné, zhodli sa viacerí ministri

BRATISLAVA. Rok po vražde novinára Jána Kuciaka a jeho snúbenice Martiny Kušnírovej je Slovensko iné. Zhodujú sa na tom minister spravodlivosti Gábor Gál (Most-Híd), ministerka zdravotníctva Andrea Kalavská (nominantka Smeru) a minister zahraničných vecí Miroslav Lajčák (nominant Smeru). "Každý si uvedomil, či už na najvyšších úrovniach verejnej sféry alebo nižšie, že jeho práca je posudzovaná. Keď niečo zanedbá, urobí zle, tak ho zodpovednosť neminie," priblížil svoj postoj Gál, ktorý verí že vražda sa vyšetrí, aj keď možno neskôr. "Spravodlivosť je možno pomalá, ale istá," myslí si. Vo vyšetrenie vraždy verí aj Kalavská. Zároveň je presvedčená, že slovenská spoločnosť je od vraždy citlivejšia na dianie okolo seba. Podobne sa vyjadril aj Lajčák. "Spoločnosť sa prebudila a miera tolerancie voči niektorým javom sa znížila. Zvyšuje to tlak na nás, verejných činiteľov," povedal s tým, že je to podľa neho pre spoločnosť dobré. "Nezabudnime však na to, že Slovensko je parlamentná demokracia a tá má isté mechanizmy, ktoré treba rešpektovať," dodal. Podľa ministerky vnútra Denisy Sakovej (Smer) boli nálady v spoločnosti za posledný rok oveľa viac emotívnejšie, impulzívnejšie a dianie bolo o trochu viac dramatickejšie oproti rokom, ktoré predchádzali vražde novinára Jána Kuciaka.  Podľa nej je poľutovaniahodné, že vražda novinára, ktorý investigatívnym spôsobom odhaľoval trestné činy, sa stala. "Nemysleli sme si, že na Slovensku sa po toľkých rokoch demokratického vývoja niečo také uskutoční," povedala šéfka rezortu vnútra. Myslí si, že z pohľadu ministerstva vnútra pristúpili k vyšetrovaniu vraždy Kuciaka a jeho snúbenice Martiny Kušnírovej efektívne. "Môžem poďakovať všetkým svojim kolegom, ktorí na tomto prípade pracovali. V septembri 2018 bolo deväť osôb zadržaných, z toho sú štyria väzobne stíhaní. Vyšetrovací tím ďalej pracuje a má moju podporu," poznamenala s tým, že verí, že "sa dopátrame aj finálneho objednávateľa vraždy". Zároveň zopakovala slová generálneho prokurátora SR Jaromíra Čižnára, ktorý predpokladá, že vyšetrovací tím, zaoberajúci sa vraždou Kuciaka a jeho snúbenice, by mal do leta vzniesť aj prvé obžaloby. Ján Kuciak bol investigatívny novinár v redakcii spravodajského webu Aktuality.sk. Spolu s jeho snúbenicou Martinou Kušnírovou ho 21. februára 2018 zavraždili v ich dome vo Veľkej Mači. Obvinené sú zatiaľ štyri osoby - Alena Zsuzsová, ktorá mala za objednávku Kuciakovej vraždy zaplatiť, Tomáš Szabó, ktorý mal strieľať, Miroslav Marček, ktorý ho mal na miesto činu doviezť a Zoltán Anruskó ako sprostredkovateľ. Všetci sú vo väzbe.


Lubyová predloží v parlamente reformu Učiace sa Slovensko

Záverečný dokument by mala ministerka dostať na budúci týždeň.

BRATISLAVA. Ministerka školstva Martina Lubyová (nom. SNS) sa už stretla s tvorcami reformy Učiace sa Slovensko a očakáva, že v pondelok od nich dostane záverečný variant dokumentu. Reformný dokument bude vzápätí zverejnený na webovej stránke ministerstva a ministerka ho predloží parlamentnému výboru pre vzdelávanie. Ako v stredu po rokovaní vlády uviedla Lubyová, po diskusii vo výbore sa autorský dokument pokúsi pretaviť do Národného programu výchovy a vzdelávania. V rámci reformy Učiace sa Slovensko by chcela Lubyová navrhnúť aj nový mechanizmus odmeňovania učiteľov, a to tak, aby boli motivovaní ku kvalitnejším výkonom. Nevyhovujúci systém kreditového hodnotenia učiteľov má byť zrušený. „Samozrejme, to meranie kvality musí byť na základne nejakej štandardizovanej metodiky, a tá bude predmetom diskusie,“ uviedla ministerka.Ministerstvo školstva podľa Lubyovej na začiatku školského roka pokrylo 40 percent dopytu po učebniciach, zvyšných 60 percent učebníc školám ešte stále chýba. Ako však uviedla ministerka, rozpočet sa podarilo navýšiť o 1,1 milióna eur a peniaze budú na školách niekedy v októbri, takže státisíce nových učebníc sa k žiakom dostanú približne v novembri. Ministerka vysvetlila, že problém chýbajúcich učebníc tkvie v disponzibilite štátneho rozpočtu, ale i v nehospodárnom narábaní s učebnicami. „Škola si môže vybrať, či obstará učebnice, ktoré budú päť rokov cirkulovať medzi deťmi alebo či bude používať učebnicu, do ktorej bude môcť dieťa písať, vyfarbovať si a nechá si ju v šuflíku. Je to trochu aj o tom hospodárení,“ uviedla ministerka. Lubyová dodala, že v rámci novely zákona o verejnom obstarávaní boli navrhnuté niektoré výnimky, vďaka ktorým by malo byť obstarávanie učebníc jednoduchšie. Od budúceho roka začne platiť zákon, podľa ktorého sa na osemročné gymnáziá dostane iba päť percent najtalentovanejších žiakov z každého kraja. „Veľa talentovaných detí odchádzalo zo základných škôl a išlo na tieto osemročné gymnáziá. Problém je v tom, že tieto deti sa potom nevedia zapájať na trh práce, pretože z gymnázií už nevedie cesta do odborného školstva,“ uviedla Lubyová. Súčasne vysvetlila, že gymnazisti potom pokračujú v štúdiu na vysokých školách, a preto máme nadbytok absolventov, ktorí sa nemajú kde uplatniť. Na otázku novinárov, či to nespôsobí v Bratislavskom kraji problémy, ministerka odvetila, že detská populácia je rovnomerná a nepredpokladá, že by v niektorých krajoch boli talentovanejšie deti ako v iných.


Richter zostáva ministrom, vláda nepadá (minúta po minúte)

Minúta po minúte

Richterove kauzy

Reakcia Hrnčiara

Smer SNS nerozumie

História odvolávaní

Stĺpček

Komentár

Za návrh o vyslovení nedôvery hlasovalo 61 zo 139 prítomných poslancov.

21:45 Minútu sme ukončili, ďakujeme za pozornosť.  21:30 Podľa Eriky Jurinovej (OĽaNO) minister dlhé mesiace neriešil "hrozivú" situáciu detí v zariadení Čistý deň. "Nezaslúži si byť preto ministrom," zdôraznila Jurinová po hlasovaní. Hlasovanie poslancov vládnej SNS a celú aktivitu strany vníma len ako snahu o zakrytie ich 600 miliónového eurofondového škandálu na ministerstve školstva a neschopnosti toto ministerstvo riadiť. Ak by otázka stála opačne a poslanci by mu mali vyjadriť dôveru, nezískal by ani potrebných 76 hlasov svojej vládnej koalície. "Tak ako kedysi Ján Slota pri podobných škandáloch aj Andrej Danko poslušne ustúpil Robertovi Ficovi," dodala Jurinová. SNS podľa nej po tomto hlasovaní dokázala, že je to tá istá strana ako za čias Slotu a pravdepodobne rovnako ako Slotova strana aj skončí. Podľa šéfky klubu SaS Natálie Blahovej minister "pohorel na celej čiare". "Ak by totiž otázka stála opačne a poslanci by mu mali vyjadriť dôveru, nezískal by ani potrebných 76 hlasov svojej vládnej koalície," zdôraznila. Predseda hnutia Sme rodina Boris Kollár označil štvrtok za divadlo alebo komédiu pod taktovkou Roberta Fica (Smer-SD) a Andreja Danka (SNS). 20:30 Poslanci začali hlasovanie. Minister Richter zostáva vo funkcii. Po piatich hodinách rozpravy mu poslanci nedôveru nevyslovili. Za odvolanie hlasovalo 61 poslancov, proti bolo 65 a zdržalo sa 13. Potrebných bolo 76 hlasov. Poslanci SNS sa zdržali, ako avizovali. 20:03 Natália Blahová v záverečnej reči odmieta politizáciu kauzy Čistý deň. Poslancov vyzvala, aby hlasovali podľa svedomia za deti a odvolanie ministra Richtera. Hlasovanie o ministrovi Richterovi je naplánované na 20:30.  19:50 Ako posledný vystúpil Igor Matovič z OĽaNO. 19:41 „Túto agóniu nemá zmysel naťahovať,“ vyhlásil Jozef Viskupič v reakcii na rozhodnutie národniarov. Koalíciu označil, za mŕtvu koalíciu. 19:34 "Ján Richter nie ani dobrý minister, je to babrák," odkázal Martin Poliačik z SaS. Minister podľa Poliačika nemôže ostať na svojom mieste. Odvolanie by malo byť prvým ozdravným krokom pri uvedomení si, že máme problém a následná očista verejného života by mala byť druhým krokom. 19:13 Lucia Nicholsonová v rozprave už skôr vyhlásila, že dostala utajenú kriminálnu informáciu z NAKA, ktorá hovorí o podozreniach z korupcie Andreja Danka. „Ide o informáciu od zdroja, ktorý polícia vyhodnotila najvyšším stupňom dôveryhodnosti – A1. Podľa kriminálnej informácie by mal byť predseda parlamentu Andrej Danko zapletený do korupčného škandálu v súvislosti s eurofondmi pod ministerstvom školstva,“ povedala Nicholsonová. Podpredseníčka parlamentu podala trestné oznámenie a pýtala sa, či polícia urobila všetko pre to, aby prípad za rok vyšetrila. Zároveň sa pýtala, či informácia neslúžila na vydieranie Danka.  19:00 Jaroslav Paška na tlačovej konferencii po rokovaní klubu SNS oznámil, že strana sa nebude vkladať do politických súbojov opozície voči Smeru. Predseda vlády si podľa Pašku vypočul výhrady SNS a prisľúbil, že ich odstráni. Strana SNS sa zúčastní hlasovania a bude hlasovať jednotne. Na otázky novinárov, či budú hlasovať za alebo proti odvolaniu, Jaroslav Paška neodpovedal. Takisto nepovedal, či Ján Richter zostane ministrom. Až poslankyňa Eva Antošová priznala, že za odvolanie Richtera nezahlasujú. Danko podľa portálu pluska.sk povedal, že poslanci SNS sa pri hlasovaní zdržia. 18:39 V rozprave teraz vystupuje poslankyňa Erika Jurinová zo strany OĽaNO. Po nej sú ešte na programe vystúpenia troch poslancov, po nich sa môžu do rozpravy ešte ústne prihlásiť ďalší. Hlasovať sa bude po skončení rozpravy. 18:27 Tlačová konferencia strany SNS k jej rozhodnutiu o hlasovaní bude o 18:45h. 18:21 Renáta Kaščáková z SaS počas svojej reči v rozprave odkázala: "Nič, nič vo vašom rezorte nefunguje, pán minister. Chválite sa výsledkami, ale nezaujímate sa, ako žijú ľudia. Pozrite si ich zúfalstvo a bezradnosť. To je výsledok vašej sociálnej práce a jej odozva v regiónoch." Som sklamaný, že ani premiér, ktorý sa tak hrdo bil za svojho ministra, ani minister, tú nesedia. 18:08 "Som sklamaný, že ani premiér, ktorý sa tak hrdo bil za svojho ministra, ani minister, tú nesedia. Robert Fico v tejto sále nakričal dosť, keď tu Iveta Radičová nesedela. Dnes ten istý Robert Fico so svojimi ministrami zaliezol do kúta. Rozčúlilo ma, keď minister Richter na konci svojej reči povedal, že ho opozícia dnes bude citovo a politicky vydierať," povedal nezaradený poslanec Zsolt Simon. "Táto koalícia nie je založená na hodnotách. Tento zlepenec nectí žiadne morálne hodnoty v spoločnosti. Inak ťažko povedať, prečo chráni ministra v pozícii, ktorý mal dozerať na to, aby k zneužívaniu nedošlo," pýta sa poslanec. Schôdza na odvolanie Jána Richtera sa koná už druhýkrát a podľa Simona k druhému pokusu o odvolávanie vôbec nemalo dôjsť. 17:47 „Pán minister, túto pozíciu zastávate už dlhú dobu a mali ste príležitosti ukázať ľuďom, že ju dobre zastávate. No nevyužili ste to,“ odkázala Jánovi Richterovi Petra Krištúfková zo SME Rodina. 17:41 Klub SNS začal rokovať až o 17:00h. 17:20 Lucia Ďuriš Nicholsonová o Čistom dni nechce hovoriť, lebo už všetko bolo povedané. Hovorí o sociálnych službách, ktoré podľa nej nefungujú. 17:03 Minister Richter odišiel zo sály. Opoziční poslanci žiadajú jeho návrat. 16:31 Minister obhajoval svoju prácu takmer štyridsať minút. „Po štyroch mesiacoch tu opäť stojím ako obeť opozície,“ ktorá podľa Richtera nevie viesť "vecný súboj" s vládou. Zopakoval, že opozícia je stále frustrovaná z výsledkov volieb a jediné o čo jej ide, je deštrukcia a likvidácia. Richter vidí bezradnú opozíciu a očakáva, že bude opäť terčom urážania a citového vydierania. 16:17 „SNS sa asi potrebuje necítiť utláčaná a byť nejako naboku a zrejme potrebuje, aj vzhľadom na to, že bol odvolaný minister Plavčan, ukázať svojim voličom , že si vie vydobyť väčší priestor. Vnímam to tak, že ide o nejaké politické veci,“ hovorí Andrej Hrnčiar z Mosta-Híd. Prečítajte si viac v rozhovore pre SME. 15:50 Slovo si vzal minister Richter, ktorému je ľúto, že po štyroch mesiacoch opäť stojí pred poslancami. "Nie kvôli sebe, ale kvôli vám, ktorí sa na tejto fraške nepodieľate a kvôli verejnosti, ktorá si zaslúži, aby sme sa všetci sústredili na hľadanie realistických riešení existujúcich problémov," skonštatoval Richter. Podľa neho sú obvinenia opozície bez obsahu. Odmieta tiež tvrdenia, že ministerstvo nekonalo v prípade Čistého dňa kompetentne. Opozíciu obvinil z toho, že jej ide iba o rozkol vlády. „Ja aj moje ministerstvo sme sa stali terčom útokov z viacerých strán,“ vyhlásil. 15:49 Politológ Grigorij Mesežnikov si myslí, že to, čo robí SNS je klasické situačné vydieranie. „Samozrejme, že koalícia chce pokračovať vo vládnutí, v SNS možno len vymýšľajú spôsob, ako bez straty tváre celú túto takzvanú koaličnú krízu ukončiť,“ hovorí. V končenom dôsledku si ale myslí, že by bolo veľkým prekvapením, ak by SNS zahlasovala za odvolanie Richtera. „V takom prípade si neviem predstaviť, že by Robert Fico pokračoval v tejto vláde,“ tvrdí. Do budúcna však takýmto spôsobom SNS stráca dôveru koaličných partnerov. Hlavným problémom podľa Mesežnikova je, že Andrej Danko je dnes len veľmi ťažko predvídateľný. „Táto kauza oslabuje SNS vo vnútri koalície, ale klesli im aj preferencie. Danko by chcel, aby strana z toho všetkého, do čoho sa dostala aj vďaka nemu, vykorčuľovala s čo najmenšími ranami, ale mám pocit, že opak je pravdou, že on strane pomáha k ešte väčším problémom,“ hovorí. 15:41 Blahová označila vystúpenie Fica za "vrcholne nedôstojné". Odmieta Ficovo vyjadrenie, že schôdza je o ničom. 15:32 Slovo si vzal premiér Fico. Schôdzu považuje za "absolútne účelovú". Richtera sa aj osobne zastal a označil ho za najúspešnejšieho ministra práce, akého sme kedy mali. Richter podľa Fica urobil množstvo krokov v spolupráci s políciou, rozhodol o odobratí akreditácie Čistému dňu. Fico ministrovi poďakoval za tieto kroky. Predkladateľku návrhu premiér skritizoval za používanie slova korupcia. Počas svojej kariéry, kedy sa venoval trestnému právu vrátane trestného činu znásilnenia, podľa vlastných slov nevidel také znásilnenie slova korupcia ako v Blahovej vystúpení. Svojim poslancom odporučil nezúčastňovať sa na rozprave, keďže ide podľa neho iba o obviňovanie bez dôkazov. „Táto schôdza je iba zneužívaním práva,“ uzavrel premiér. Poslanci Smeru po Ficovom vystúpení odišli z rokovacej sály, zúčastnia sa až záverečného hlasovania. Fico Richtera vyzval, aby selektoval, čo a od koho bude počas schôdze počúvať. Následne aj s Dankom zo sály odišli. 15:23 Minister kultúry a podpredseda Smeru Marek Maďarič nevedel o tom, že premiér oznámil poslancom SNS, že ak padne Richter, padne aj vláda. "Nevedel som o tom," povedal novinárom Maďarič s tým, že ho prekvapilo aj vyhlásenie, ktoré SNS poslala v stredu večer. Žiada v ňom premiéra, aby vymenil Richtera. Maďarič zopakoval, že Smer za Richterom stojí a nepredpokladá, že by premiér ustúpil a ministra odvolal. Podpredseda Smeru nevie, ako bude SNS hlasovať. Zároveň si nemyslí, že by zotrvanie Richtera vo funkcii ohrozovalo dôveru vlády. Minister pripomenul, že na začiatku koaličnej krízy bolo "nečakané a šokujúce" vypovedanie koaličnej zmluvy, ktoré doteraz "dosť dobre nepochopil". 15:21 Návrh na odvolanie ministra Richtera predniesla Natália Blahová z SaS.  Minister Richter podľa nej spĺňa všetky štandardy, ktoré premiér stanovil pri odvolávaní ministra školstva Plavčana (nom. SNS). Hovorí tiež o hazardovaní s dôverou verejnosti a vyčíta mu najmä kauzu Čistý deň a slabú ochranu detí. Ako povedala Blahová, od prepuknutia káuz uplynul rok a odvtedy sa pre deti umiestnené v zariadení nezmenilo vôbec nič. Medzi dôvody, pre ktoré chce opozícia Richtera odvolať, Blahová zaraďuje predovšetkým jeho netransparentné a korupčné správanie. Kauza Čistý deň je podľa poslankyne SaS len vrchol ľadovca, Blahová očakáva ďalšie zlyhania. "Počas jeho pôsobenia preukázal, že je nad jeho schopnosti viesť ministerstvo tak, aby plnilo zákonom stanovené povinnosti. Medzi jedny z najdôležitejších patrí chrániť práva a právom chránené záujmy maloletých. V tejto úlohe rezort pod jeho vedeným fatálne zlyhal," uviedla 15:11 Béla Bugár otvoril mimoriadnu schôdzu, ktorej bodom je odvolávanie ministra Richtera. Prezentoval sa dostatočný počet poslancov, plénum je uznášaniaschopné. Poslanci sa dohodli na tom, že rokovanie budepokračovať aj po 19:00 hod. 15:05 Hodina otázok sa skončila, podpredseda parlamentu Bugár vyhlásil prestávku päť minút.  14:34 Na prerušenom rokovaní klubu SNS by sa mal po hodine otázok a začiatku mimoriadnej schôdze podľa informácií SME opäť zúčastniť aj premiér Fico. 14:10 Poslanecký klub SNS bude pokračovať po hodine otázok. Na klube bol prítomný aj premiér. "Oznámil nám, že toto hlasovanie je zároveň hlasovaní o páde vlády. Toto je pre nás veľmi dôležitá otázka, o ktorej chceme ďalej na klube rozprávať," povedal Bernaťák. Fico hlasovanie o Richterovi nespája s hlasovaním o dôvere vlády, ale povedal, že ak bude odvolaný, vláda padne. "Spomínali sme viackrát, že alternatíva k súčasnej koalícii neexistuje," povedal Bernaťák, no nechcel povedať, či to znamená, že Richtera podržia. "Rozhodneme sa zodpovedne s ohľadom na všetky okolnosti," dodal Bernaťák. Atmosféra na klube za účasti Fica bola podľa podpredsedu SNS Antona Hrnka "príjemná“. Bernaťák spresnil, že bola pracovná. Avizovaná tlačová beseda Danka sa konať nebude. Brífing by SNS mala mať potom, čo sa definitívne dohodne na postupe. 14:00 V parlamente sa začala hodina otázok. Poslancom odpovedá premiér Fico.  12:56 Premiér Fico a ani predseda Mosta-Híd Bugár nevidia dôvod na Richterovo odvolanie. Médiám to po rokovaní koaličných lídrov povedal Bugár. Šéf Mosta si nemyslí, že Richtera parlament odvolá. "Nemyslím si, že pán Richter bude odvolaný," povedal a zdôraznil, že keď sa vyrieši aktuálny problém v koalícii, vláda môže pokračovať ďalej. "Klub SNS ešte rokuje. Počkáme na výsledok rokovania SNS a podľa toho, ako sa dohodnú, sa buď ešte stretneme, alebo pôjdeme na schôdzu," povedal. Podľa neho ešte nie je zrejmé, či mimoriadna schôdza pôjde bez prerušenia alebo sa dohodnú, jej rokovanie prerušia a v piatok sa bude pokračovať. Podľa Bugára ak koalícia vyrieši súčasné problémy, dá sa fungovať ďalej. "Zodpovednosť každého koaličného partnera je veľká," zdôraznil s tým, že on predčasné voľby nepotrebuje. Bugár opätovne odmietol predčasné voľby. Nepovedal, či mal šéf SNS Andrej Danko na koaličnej rade aj iné požiadavky ako odvolanie Richtera. 12:44 Poslanci Smeru sa zrejme na rozprave nezúčastnia. Na úvod schôdze na obranu Richtera má podľa informácií agentúry SITA vystúpiť premiér Fico. Po jeho prejave majú poslanci Smeru opustiť rokovaciu sálu a vrátiť sa majú do nej až na hlasovanie. 12:27 Stanovisko Smeru je aj po rokovaní klubu nemenné a jednotné, povedal premiérov poradca pre komunikáciu a poslanec Smeru Erik Tomáš. "Celý poslanecký klub stojí za Jánom Richterom a dúfame, že zvíťazí zodpovednosť a racionalita a vláda bude pokračovať ďalej," povedal. K požiadavke SNS zopakoval, že nevidia dôvod na jeho odvolanie. 12:13 "Situácia je zrejme vážna," hovorí podpredseda parlamentu Andrej Hrnčiar z klubu Mosta-Híd. Je však presvedčený, že v koalícii sú "rozumní ľudia a že bude táto koalícia pokračovať a minister Richter odvolaný nebude". Hrnčiar nevidí dôvod na odvolanie Richtera, pretože v kauze Čistý deň sa začalo konať. Je podľa neho na koaličných lídroch, aby sa dohodli. SNS cez požiadavku na odvolanie Richtera podľa neho v koalícii nekšeftuje. "Nemyslím si, že toto je v rovine kšeftov," povedal. 12:09  Jaroslav Paška nepovedal, či Richter vo funkcii skončí. "Je priestor, aby neskončilo nič," povedal pri príchode na rokovanie klubu aj v súvislosti s tým, či bude pokračovať vláda. Zopakoval, že v Richterovom rezorte SNS vidí problémy v správaní a chce, aby sa to korektne riešilo. "Uvidíme, čo bude," povedal. 12:07 Koalícia nemusí skončiť ani po tom, ak by bol za pomoci poslancov SNS Richter odvolaný. Domnieva sa podpredsedníčka poslaneckého klubu SNS Eva Antošová. "Ja mám jeden osobný pocit a možno sa mýlim, že vláda nepadne, ak by aj pán Richter bol dnes odvolaný," uviedla Antošová pred médiami. Antošová vysvetlila, že postup SNS bude dohodnutý na zasadnutí ich klubu. Zhruba polovica jeho členov je podľa nej za to, aby minister práce vo funkcii skončil. "Nehovorím, že presná polovica, zhruba, a tak je to aj v našej členskej základni. Ale hovorím, počkajme si na poslanecký klub, ktorý, myslím si, že bude významný pred touto schôdzou," doplnila. Poslanecký klub SNS zverejnil stanovisko, v ktorom strana žiada Fica o výmenu Richtera. "Premiér by to mal zvážiť. Toto vyhlásenie je, myslím si, vážne a je to výzva, aby ten krok urobil. Teraz je na ťahu premiér," zdôraznila Antošová. 12:04 Opoziční poslanci neprišli na rokovanie zahraničného výboru, ktorý sa mal vysloviť k návrhu na odvolávanie Richtera. Zahraničný výbor je pri tom jediný, v ktorom má opozícia väčšinu a teda aspoň tento výbor mohol vyjadriť súhlas s vyslovením nedôvery Richterovi. Výbor nebol uznášaniaschopný, pretože z 13 členov prišlo len šesť. Z opozície prišli len dvaja. "Aj takto v reálnom živote pracuje opozícia," povedal pre agentúru SITA člen výboru Marián Kéry zo Smeru. 11:51 Poslankyňa Smeru Jana Laššáková povedala, že ide na rokovanie klubu Smeru. Odhadovať, ako zahlasujú poslanci SNS nechcela. 11:40 Podpredseda poslaneckého klubu Smeru Jarjabek ešte nevie, či vypočujú návrh premiéra nezúčastniť sa rozpravy počas mimoriadnej schôdze. "Budeme sa o tom to baviť. Máme stretnutie klubu ešte dnes, tam si preberieme detaily, ako celá schôdza bude prebiehať," ozrejmil. Jarjabek situáciu nevníma tak, že by dnes hrozil pád vlády. "Zatiaľ nie, poviem vám to veľmi otvorene, nemám také echo, že by mala padnúť vláda. Určite nie," uviedol. 11:33 Poslanecké kluby koaličných strán sa zídu, aby rokovali o ich postupe. Momentálne nie je jasné, ako hlasovanie dopadne a či koalícia schôdzu "prežije". "Položte mi ľahšiu otázku. Neviem, všetko je možné," povedal TASR podpredseda parlamentu Andrej Hrnčiar na otázku, či bude Richter odvolaný. "Aspoň je nejaký adrenalín," komentoval fakt, že pár hodín pred schôdzou koalícia nevie zaistiť podporu členovi vlády. "Nie je to bežné, ale všetko to prináša život," doplnil. Poslanecký klub Mosta-Híd podľa neho nepodporí odvolanie Richtera. Hrnčiar si nevie predstaviť, že by koalícia fungovala ďalej po odvolaní člena vlády za pomoci jednej z koaličných strán. 11:30 "Myslím, že by vláda nepadla, ani keby bol minister práce Ján Richter odvolaný aj našimi hlasmi," povedala pre Denník N Eva Antošová z SNS. Podľa jej slov je zhruba polovica poslancov za odvolanie Richtera. Podpredseda strany Jaroslav Paška priznal, že na Richterovom ministerstve sú problémy. Ako však bude hlasovať, nepovedal. 10:53 Poslanecký klub SNS bude o dvanástej rokovať o postupe pri odvolávaní Richtera. Pred schôdzou by sa mali na Koaličnej rade stretnúť aj lídri Smeru, Mosta a SNS. "Chcem si vyjasniť naše postoje v rámci koalície," uviedol Danko. Ako dodal, "to celé je o tom, ako sa Slovensko má vyvíjať ďalej, kde sú hranice, za ktoré SNS v koaličnej koexistencii nemôže zájsť" 10:12 Brífing, na ktorom Andrej Danko oznámi ako budú poslanci SNS postupovať pri odvolávaní Richtera, sa uskutoční o 14:00 hod. 10:09 "Byť v koalícii nie je ľahké," povedal. Zopakoval, že ho čakajú stretnutia s predsedami koaličných strán. O dvanástej hodine zasadne poslanecký klub SNS. Až potom oznámi "politické rozhodnutie." 10:06 "Naši ľudia nebudú voliť Mariana Kotlebu," uviedol Danko v súvislosti so župnými voľbami v Banskej Bystrici. Jasnú podporu konkrétnemu kandidátovi nevyjadril. 10:04 V Nitre SNS pristúpila na podporu Milana Belicu. Nitra je podľa Danka konfrontovaná s rovnakou situáciou ako Banská Bystrica. Vyzval, aby aj pravicové strany podporili Belicu v boji proti kandidátovi ĽSNS Milanovi Uhríkovi. 9:47 Danko na tlačovej konferencii predstavuje kandidátov na županov. V Žilinskom kraji, ktorý je podľa Danka pre stranu kľúčový, je kandidátom na župana exminister Ján Mikolaj. Do boja o košickú župu vysiela SNS Jarmilu Tkáčovú, v Trenčíne ide strana v koalícii a podporuje Jaroslava Bašku, v trnavskom kraji zasa súčasného župana Tibora Mikuša. 9:05 Vo štvrtok ráno pred mimoriadnou schôdzou rokovalo predsedníctvo SNS, témou boli aj kandidáti na predsedov do VÚC.  Odvolávanie Richtera pre kauzu Čistý deň iniciovali už podruhýkrát opozičné strany Sloboda a Solidarita (SaS), hnutie Obyčajní ľudia a nezávislé osobnosti (OĽaNO) a Sme rodina. Ako zdôraznila predsedníčka poslaneckého klubu za SaS Natália Blahová, poslanci sú presvedčení, že Richter je nekompetentný minister, ktorý permanentne a systematicky poškodzoval najzraniteľnejšie skupiny obyvateľstva a ak zostane vo funkcii, ohrozenie bude pretrvávať.


Blanára môže nahradiť Podmanický, Smer o žilinskom županovi nerozhodol

Smer testuje Blanára aj Podmanického v prieskumoch verejnej mienky.

BRATISLAVA. Smer v Žilinskom kraji testuje v prieskumoch verejnej mienky ako kandidáta na župana nielen súčasného predsedu samosprávneho kraja Juraja Blanára. Podľa informácií agentúry SITA Smer v prieskumoch zisťoval medzi ľuďmi, či by za župana volili poslanca NR Jána Podmanického, ktorý je zároveň starostom kysuckej obce Stará Bystrica, a tiež súčasného podpredsedu Žilinského samosprávneho kraja Jozefa Štrbu. Oboch si testoval v konkurencii poslancov NR Eriky Jurinovej (OĽaNO), Dušana Titela (SNS) a Igora Janckulíka (Most-Híd). Blanár je na čele žilinského kraja od roku 2005. V decembri 2016 bol zvolený za podpredsedu Smeru. Dovtedy viedol žilinskú krajskú organizáciu strany. V tejto funkcii ho má nahradiť Podmanický. Podľa informácií agentúry SITA podporu pre znovuzvolenia Blanára zisťoval Smer v prieskume v januári.


Trump oznámi budúci týždeň termín summitu s Kim Čong-unom

Schôdzka sa má uskutočniť koncom februára.

WASHINGTON. Americký prezident Donald Trump vo štvrtok uviedol, že budúci týždeň chce oznámiť presný termín a miesto svojho nadchádzajúceho summitu so severokórejským vodcom Kim Čong-unom. Informovala o tom agentúra DPA. "Ideme na určité miesto, väčšina z vás vie, kde to miesto je," povedal Trump v Bielom dome s tým, že schôdzka sa uskutoční koncom februára. "Veľmi chcú toto stretnutie," povedal Trump o Severokórejčanoch. V médiách sa už nejaký čas objavujú špekulácie, že druhý summit Trumpa s Kimom sa bude konať vo Vietname, a to pravdepodobne v metropole Hanoj alebo v prístavnom meste Danang, ktoré bolo v roku 2017 dejiskom stretnutia predstaviteľov krajín Ázijsko-tichomorskej hospodárskej spolupráce (APEC). Nemenovaný zdroj z prostredia vietnamskej vlády pre agentúru AFP povedal, že vo Vietname skutočne prebiehajú "logistické prípravy" na toto podujatie. Trump vlani opakovane uviedol, že jeho ďalšie stretnutie s Kim Čong-unom by sa mohlo konať začiatkom tohto roka. Obaja lídri si tiež vymenili viacero listov. Na základe dohody o denuklearizácii Kórejského polostrova, ktorú spolu uzavreli vlani v júni na historickom summite v Singapure, však k hmatateľnému pokroku nedošlo. Rozhovory medzi USA a KĽDR uviazli na neochote Pchjongjangu zverejniť podrobný popis svojich jadrových zariadení a raketových základní, ktorý by mohli použiť inšpektori na overenie v prípade uzavretia dohody o ich likvidácii.


Hovorili o urýchlení presunu migrantov, v Grécku a Taliansku čakajú ďalšie tisíce

Do septembra sa podarí presunúť menej ako 40-tisíc žiadateľov o azyl.

BRUSEL, ŠTRASBURG. Poslanci Európskeho parlamentu v utorok diskutovali o možnostiach urýchlenia procesu premiestňovania žiadateľov o azyl z Talianska a Grécka do ďalších členských štátov Únie. Komisár EÚ pre migráciu Dimitris Avramopulos v tejto súvislosti naznačil, že z pôvodného počtu 160-tisíc migrantov sa do septembra podarí presídliť menej ako 40-tisíc osôb. Na presídlení 160-tisíc migrantov z územia Grécka a Talianska sa dohodli ministri vnútra EÚ v septembri 2015 hlasovaním kvalifikovanou väčšinou. Avšak aj napriek prísľubu členských štátov prijať do septembra 2017 všetkých žiadateľov o azyl z Grécka a Talianska, do 11. mája tohto roka relokovali iba 18 418 osôb. Europoslanci v nadväznosti na rozpravu so zástupcami Rady a Európskej komisie prijmú vo štvrtok nelegislatívne uznesenie k tejto otázke. Eurokomisár Avramopulos potvrdil tieto údaje a skonštatoval, že do septembra - dátumu určeného na ukončenie relokácií - sa podarí presunúť menej ako jednu štvrtinu z nich, menej ako 40-tisíc žiadateľov o azyl. Podľa jeho slov čaká v Grécku na presídlenie 12 500 osôb a v Taliansku približne 4000 osôb. Týchto 16 500 ľudí môže byť podľa eurokomisára presídlených ešte do septembra, zároveň však upozornil, že niektoré členské krajiny Únie neprevzali ani jedného utečenca a konali "v rozpore so svojimi záväzkami". Avramopulos europoslancom pripomenul, že plán zo septembra 2015 bol "nevyhnutný pre úspech našej (migračnej) politiky". Maďarsko a Slovensko, podobne ako Česká republika a Rumunsko, v septembri 2015 za prijatie kvót nehlasovali a Fínsko sa hlasovania zdržalo.


Spojené štáty uvalili sankcie na najväčšiu iránsku ropnú spoločnosť

Obviňujú ju z podpory iránskych revolučných gárd.

WASHINGTON. Administratíva prezidenta USA Donalda Trumpa uvalila v piatok sankcie na najväčšiu iránsku ropnú spoločnosť, ktorú obviňuje z podpory iránskych revolučných gárd. Informovala o tom agentúra AP. Ministerstvo financií USA rozhodlo o uvalení sankcií na Spoločnosť petrochemického priemyslu Perzského zálivu (PGPIC) a 39 jej dcérskych firiem a zahraničných obchodných zástupcov. Podľa Washingtonu spoločnosť PGPIC kontroluje 40 percent kapacít Iránu v oblasti produkcie ropy a zabezpečuje 50 percent petrochemického exportu islamskej republiky. Podľa amerického ministerstva financií spoločnosť PGPIC zarobila už miliardy dolárov na obchodnej spolupráci s elitnými iránskymi revolučnými gardami, ktoré Washington v máji oficiálne zaradil na zoznam zahraničných teroristických organizácií. Nové sankcie sú súčasťou politiky Trumpovej administratívy, ktorá sa snaží vyvíjať na režim v Teheráne "maximálny tlak". Sankcie v praxi znamenajú zmrazenie vkladov postihnutých spoločností, ktoré sa nachádzajú v americkej jurisdikcii, a tiež zákaz obchodovania s americkými firmami. Spojené štáty po vlaňajšom odstúpení od jadrovej dohody zaviedli embargo na dovoz iránskej ropy. Začiatkom mája 2019 prestali platiť aj dočasné výnimky z tohto zákazu, ktoré USA priznali niektorým krajinám. Washington následne zaviedol ešte sankcie na iránsky oceliarsky a ťažobný priemysel.


DNES PÍŠE PETER MACSOVSZKYPlamene chamtivosti

Autor je spisovateľ Nakoniec v nich zhoríme. Ako ten nešťastný londýnsky vežiak. Pripomínajúci zábery z filmu Sklenené peklo (1974), nakrúteného podľa románu Richarda Martina Sterna, ktorý v osemdesiatych rokoch vyšiel pod názvom Vežiak. Londýnsky vežiak – dvadsaťštyriposchodová budova – bol už trošku starší, tak sa ho rozhodli zrekonštruovať. Pri rekonštrukcii však použili prudko horľavé látky. Asi boli lacnejšie než iný materiál. Stavbárov na nebezpečenstvo vzbĺknutia upozornil aj jeden z obyvateľov budovy, ale neviem, čo mu na to povedali. Možno len mávli rukou. Alebo sa dokonca zasmiali? Získať dobrú zákazku na čo najrozsiahlejšiu rekonštrukciu. A potom použiť kadejaké zvyšky, čo sa povaľujú v sklade. Tomu sa hovorí skvelý biznis. V Holandsku sme bývali v dome, ktorý, odhadujem, postavili v šesťdesiatych alebo sedemdesiatych rokoch. V kúpeľni ešte ani v roku 2007 neboli zástrčky. Vraj pre bezpečnosť. Asi sa niekomu zdalo bezpečnejšie, ak si práčku do elektrickej siete zapojíme tak, že odrežeme koniec kábla a drôtiky zavedieme tam, kam patria. V Holandsku majú zhruba 90 000 požiarnych poplachov ročne. Niektoré z nich sú, samozrejme, falošné. My sme však videli, ako neďaleko od nás zhorela novopostavená čínska reštaurácia. Asi o týždeň neskôr vyhoreli obchodné domy s nábytkom, ktoré sa nachádzali v jej tesnom susedstve. Náhoda? Horľavé materiály? Nízka úroveň bezpečnosti? V Brazílii sme bývali v novostavbe, ktorej okná boli do stien zapasované tak perfektne, že keď prifičal tropický lejak, tak voda doslova striekala do interiéru. Tá novostavba mala viaceré nedostatky. V obývačke zlovestne blikala a bzučala elektrina, vypadávala dodávka vody, z balkónových dverí odpadol rám. Pri vchode ligotavá tabuľa oznamovala obyvateľom i náhodným chodcom, že firma je hrdá na túto svoju stavbu. Zdá sa však, že aj v tomto prípade sa šetrilo. Čo je pochopiteľné. Veď je kríza. Všetci to vravia. Takže taký je trend v stavebníctve. A ako londýnska tragédia ukazuje, nielen v treťom svete. Šetrí sa, kde sa dá a fušerstvo prekvitá. Už nikto nemyslí na to, že ten, kto buduje dom, buduje aj budúcnosť. Všímate si podobnosť slov budovať a budúcnosť? Lenže firmy myslia na okamžitý zisk. Lebo je kríza. Lebo nikto nevie, čo prinesie ďalší deň. Lenže ten prinesie len to, čo si doň prinesieme my. A čo si doň prinášame? Zle postavené obydlia a katastrofálne zrekonštruované vežiaky? Dôsledky takej roboty si zasa odnesú len bezbranní a menej majetní. Nevie sa presne, koľkí v pekelnom vežiaku zhoreli, ale už sa vie, koľkí zostali bez domova.


OBJEKTÍVObrie chápadlá z tmy. Nakrútili vzácne video kalmara obrovitého

Bola to obyčajná streda na výskumnej lodi. Vedci si prezerali nahraté zábery a videli to, čo vždy, teda krevety a ďalšie malé živočíchy. A potom sa zjavilo čosi iné. Pred kamerou sa zrazu z tmy zhmotnili chápadlá kalmara obrovitého (architeuthis dux), jedného z najväčších hlavonožcov. Zábery týchto živočíchov v prirodzenom prostredí sú veľmi vzácne, keďže žijú v úplnej tme. Nechýbalo však veľa a o vzácne zábery mohli vedci prísť. Ani nie polhodinu po nečakanom objave do lode udrel blesk. Výskumníci sa rýchlo uistili, že sú v poriadku a hneď potom začali zisťovať, či neprišli aj o video. Záznam našťastie prežil. Živočícha nahral kamerový systém Medusa v hĺbke 759 metrov, približne 160 kilometrov od mesta New Orleans. Ide o prvé pozorovanie vo vodách Spojených štátov. Systém je navrhnutý tak, aby červené svetlo z neho pripomínalo viditeľné žiarenie živých organizmov. Zariadenie teda nevyrušuje hlbokomorské živočíchy. "To, čo kedysi boli hrozivé príšery, sú dnes zvedavé a ohromné tvory, z ktorých sa tešíme," píšu výskumníci z Národného úradu pre oceán a atmosféru. Kalmar na videu je zrejme mláďa, jeho veľkosť odhadli na tri až 3,7 metra. Samice dorastajú podľa odhadov do dĺžky trinásť metrov, samce do desať.


Poľská vláda odkázala štrajkujúcim učiteľom, že pre nich nemá peniaze

Na programe nie sú žiadne ďalšie rokovania

VARŠAVA. Celonárodný štrajk poľských učiteľov vstúpil v pondelok do druhého týždňa, vláda však tvrdí, že nemá prostriedky na to, aby splnila ich požiadavky, keďže už poskytla veľké ústupky rôznym iným skupinám. Státisíce poľských učiteľov napriek tomu pokračujú v štrajku a požadujú 30-percentný nárast platov, ktoré sú momentálne zväčša nižšie ako platy pokladníčok v supermarketoch. Žiadne ďalšie rokovania s vládou na programe nie sú. Vláda trvá na tom, že nemôže ponúknuť väčšie ako 15-percentné zvýšenie platov a akýkoľvek výraznejší nárast by zruinoval štátny rozpočet. To značí, že jej doterajšia veľkorysá politika zameraná na zaistenie si podpory v tohtoročných voľbách narazila na svoj limit. Koncoročné skúšky na základných školách sa však v pondelok konali aj napriek pokračujúcemu štrajku. Štrajk bez časového ohraničenia zo strany učiteľov školských a predškolských zariadení je prvou takouto rozsiahlou akciou chronicky nedostatočne zaplatených poľských pedagógov od roku 1993. Prichádza v citlivom období pred koncoročnými skúškami v posledných ročníkoch základných a stredných škôl a tiež len niekoľko týždňov pred voľbami do Európskeho parlamentu, ktoré sú pre tamojšiu vládu kľúčové. Poľskí učitelia momentálne zarábajú od 1 800 do 3 000 zlotých (v prepočte od 420 do 700 eur) mesačne.


Fínsko už študentov nechce učiť matematiku či dejepis, ruší tradičné predmety

Fínske školstvo je prvé na svete, ktoré chce z rozvrhu odstrániť základné školské predmety.

Fínsky školský systém je jedným z najprepracovanejších na svete. Ministerstvo školstva sa nebojí aplikovať do praxe aj veci, ktoré sa iným zdajú utopické. Filozofiou fínskeho školstva je jednoduchosť, minimalizmus a príprava detí na skutočný život. Z fínskych škôl vychádzajú jedni z najvzdelanejších mladých ľudí, pritom je tu vzdelanie zadarmo, štandardné testovanie žiakov, písomky a domáce úlohy sú veľkou raritou a je nelegálne, aby dieťa navštevovalo školu pred siedmym rokom života. Poverené autority začali so zmenami školského systému v sedemdesiatych rokoch devätnásteho storočia. Súčasťou „revolúcie“ bola aj zmena prístupu k učiteľom, ktorí majú vo Fínsku charakter niekdajšej „inteligencie“, keďže ide o osoby zodpovedné za myslenie, vzdelanie a budúcu profesnú realizáciu mladých. Fínske školy zamestnávajú len skutočne kompetentných a vzdelaných učiteľov, na základe toho ich aj náležite finančne odmeňujú. Platy učiteľov vo Fínsku sú jedni z najvyšších. Školy tiež fungujú v rámci decentralizovaného systému a všímajú si lokálne potreby žiakov a ich rodičov. Minimálne testovanie a domáce úlohy dopĺňajú množstvom krúžkov, posilňovaním záujmov u žiakov ako hudba, umenie a outdoorové aktivity. Fínsko ako prvá krajina pred pár dňami šokovalo svet ďalším netradičným krokom v rámci školského systému. Z rozvrhu žiakov stredných škôl chce odstrániť všetky tradične zaužívané predmety ako sú matematika, fyzika, dejepis či geografia. Marjo Kyllönen, manažérka vzdelávania v Helsinkách o systéme pre portál Brightside.me povedala: „Sú tu školy, ktoré učia staromódnym štýlom, čo bolo prínosom pre spoločnosť na začiatku 19. storočia. Ale potreby dnes nie sú rovnaké, chceme niečo, čo bude zapadať do 21. storočia.“ Namiesto jednotlivých predmetov pôjde o vyučovanie komplexnejšou cestou. Vedomosti z jednotlivých oborov teda zo škôl nezmiznú, zmení sa systém, ako sa informácie k deťom dostanú a spôsob výučby. Študenti budú mať tiež k dispozícii kurz zvaný „Working in a café“, kde sa budú učiť anglický jazyk, ekonomiku a zlepšovať komunikačné schopnosti. O udalostiach sa budú učiť v širšom kontexte. Ak, napríklad, budú v triede preberať tému Druhej svetovej vojny, pozrú sa na problematiku z historického, geografického aj matematického hľadiska. To, okrem iného, zvyšuje šancu lepšieho pochopenia témy a zapamätávania si naučených informácií. Namiesto sedenia, namáhavého a neefektívneho memorovania a testovania tak budú študenti spolu učiteľmi v rámci menších skupinách o veciach diskutovať a spoločne pracovať. Nový systém má študentov podporiť vo výbere zamerania svojho štúdia, podporiť ambície a pochopiť už v mladom veku spôsob a miesto svojho uplatnenia. Mal by byť uvedený do praxe od roku 2020.


Česko žiada Argentínu o vydanie Slováka podozrivého z vraždy

Muž bol do svojho zatknutia na zozname najhľadanejších utečencov, po ktorých pátra Interpol.

BRATISLAVA. České ministerstvo spravodlivosti požiadalo o vydanie tridsaťtriročného Slováka Kristiana D. na trestné stíhanie do Českej republiky z Argentíny. Informuje o tom portál novinky.cz s tým, že polícia ho tam zadržala vo februári na základe medzinárodného zatykača. Muž je podozrivý z brutálnej vraždy muža v Poděbradoch v roku 2009. Od tej doby sa vraj pohyboval v zahraničí, napríklad pracoval na lodiach. Česko má síce s Argentínou už dva roky dohodnutú extradičnú zmluvu, dokument ale ešte nie je v platnosti. Úrady oboch krajín tak používajú tzv. ubezpečenie o vzájomnosti, čo v praxi znamená, že Česko prisľúbi rovnaký postup v prípade podobnej žiadosti z argentínskej strany.Podozrivý muž je zatiaľ v juhoamerickom štáte vo väzbe, podľa informácií denníka Právo české ministerstvo postúpilo žiadosť o jeho vydanie v marci. Podľa Alžbety Šírkovej z tlačového oddelenia rezortu teraz závisí od rozhodnutia príslušných argentínskych orgánov, či s jeho vydaním budú súhlasiť. V tejto chvíli podľa nej nemožno vopred odhadnúť, kedy sa tak stane. Extradičné konanie podľa nej môže trvať aj niekoľko mesiacov. Presný dátum pojednávania argentínskeho súdu v tejto veci nie je známy.Kristian D. bol podľa novinky.cz do svojho februárového zatknutia na zozname najhľadanejších utečencov, po ktorých pátra Interpol. Mŕtvolu 24-ročného muža našiel v jednom z domov v Poděbradoch jeho majiteľ v apríli 2009. Pitva preukázala, že ho niekto usmrtil bodnými ranami. Vyšetrovanie vedie stredočeská kriminálna polícia, ktorá podrobnosti zatiaľ nezverejňuje.


Španielsko zachránilo v Stredozemnom mori 57 migrantov

Tisíce migrantov sa pokúšajú absolvovať riskantnú plavbu na malých člnoch.

MADRID. Španielska námorná záchranná služba dnes oznámila, že zachránila 57 migrantov z dvoch člnov, ktorí sa z Maroka pokúšali preplávať Stredozemné more. Záchranná služba spresnila, že sa priblížila k malému člnu so štyrmi Maročanmi v Gibraltárskom prielive, keď tam plavidlo spozorovala španielska civilná stráž. Štvorica mužov bola v dobrom zdravotnom stave a záchranárska loď ich priviezla na pobrežie. Loď španielskej námornej záchrannej služby zachytila aj druhý čln s 53 migrantmi neznámeho pôvodu neďaleko španielskeho ostrova Alborán, kde má námorná záchranná služba predsunutú základňu a ktorý sa nachádza 55 kilometrov severne od marockého pobrežia. Migrantov podľa očakávania dovezú na pevninu ešte dnes. Tisíce migrantov z Afriky sa pokúšajú absolvovať riskantnú plavbu do Európy na malých člnoch, ktoré nie sú vôbec vhodné na otvorené more.


Zisk koncernu E.ON klesol o takmer polovicu

Prispeli k tomu nepriaznivé kurzy či menší objem produkcie elektriny z veterných turbín.

BERLÍN. Zisk najväčšieho nemeckého energetického koncernu E.ON sa v 1. kvartáli 2017 prudko znížil, medziročne až o 46 %. Prispeli k tomu nepriaznivé kurzy, slabší dopyt v Británii a menší objem produkcie elektriny z veterných turbín. Čistý zisk koncernu za tri mesiace do konca marca klesol na 629 miliónov eur, čo predstavuje 31 centov na akciu, z 1,17 miliardy eur alebo 60 centov/akcia v rovnakom období minulého roka. Tržby spoločnosti sa znížili o 7 % na 10,49 miliardy eur z vlaňajších 11,27 miliardy eur. Nesplnili tak očakávania analytikov, ktorí počítali s ich zvýšením na 12,35 miliardy eur. Prevádzkový zisk (EBITDA) klesol o 34 % na 1,04 miliardy eur. Tento výsledok sa zhoduje s odhadmi analytikov. E.ON v 1. kvartáli vydal 200 miliónov nových akcií, aby získal kapitál na zníženie dlhu, a tiež financie na uhradenie platby vo výške 10 miliárd eur nemeckému fondu na likvidáciu jadrového odpadu.


Britská Snemovňa lordov schválila dodatok, ktorý môže pozastaviť brexit

Dokument však môže prehlasovať dolná komora.

LONDÝN. Horná komora britského parlamentu v pondelkovom hlasovaní schválila dodatok k zákonu o brexite, ktorý parlamentu umožňuje zablokovať alebo odložiť finálnu dohodu o vystúpení Británie z Európskej únie. Pre premiérku Theresu Mayovú to znamená ďalšiu porážku, píše agentúra Reuters. Členovia Snemovne lordov, v ktorej vládni konzervatívci nemajú väčšinu, dodatok schválili pomerom 335 ku 224 hlasom. Dokument, ktorý umožňuje parlamentu vrátiť Britániu späť za rokovací stôl s Bruselom alebo dokonca pozastaviť proces odchodu Spojeného kráľovstva z EÚ, však môže prehlasovať dolná komora. V tej má premiérka Mayová tesnú väčšinu. Pred dvoma týždňami horná komora rovnako vyjadrila nesúhlas voči Mayovej administratíve. Členovia Snemovne lordov schválili k zákonu o brexite dodatok, ktorý necháva Británii možnosť, aby po vystúpení z Európskej únie zostala v jednotnej colnej únii.


Dobrá správa pre fanúšikov volejbalu, RTVS bude vysielať prenosy z extralíg

BRATISLAVA. Športoví fanúšikovia sa v tejto sezóne môžu tešiť na priame prenosy z najvyšších volejbalových súťaží Edymax extraligy mužov a parfems.sk extraligy žien na obrazovkách verejnoprávnej televízie. Slovenská volejbalová federácia (SVF) a jej marketingový partner Media Fresh v spolupráci s RTVS vstupuje do projektu televízie Palubovková streda, v rámci ktorého dostane extraligový volejbal pravidelne priestor vo vysielaní Dvojky. Prvým televíznym zápasom bude súboj 5. kola základnej časti mužskej Edymax extraligy medzi domácim VK Spartak UJS Komárno a lídrom tabuľky TJ Spartak Myjava, ktorý je na programe v stredu 16. októbra od 17.55 h. "Po mimoriadne úspešnom šampionáte žien EuroVolley 2019 v Bratislave a odvysielaní kompletného programu zápasov našich mužov na majstrovstvách Európy v Belgicku je to pre nás ďalší dôležitý krok smerujúci k dlhodobej spolupráci s RTVS, čo je pre nás prioritou. Náš cieľ je celoročne prezentovať volejbal ako kvalitný športový produkt," uviedol generálny sekretár SVF Tomáš Singer. "Urobíme maximum pre to, aby sme pritiahli k televíznym obrazovkám čo najviac priaznivcov športu, nielen volejbalu. Chceme, aby sa úroveň zápasov približovala medzinárodným parametrom, a aj preto bude SVF participovať na organizácii a športovo-technickom zabezpečení stretnutí," doplnil. Už v prvom televíznom súboji budú k dispozícii povrch taraflex a tiež videosystém "challenge". "Ďalší krok RTVS, ktorý podporí domáci šport, je na svete. Som veľmi rád. Športovcom pod vysokou sieťou držím palce, aby si získali čo najviac divákov," povedal šéf oddelenia športu RTVS Matej Hajko. O ďalšom programe televíznych prenosov budú SVF a RTVS informovať priaznivcov volejbalu v najbližšom období.


V pakistanskej časti Kašmíru sa do rieky zrútil most pre peších

ISLAMABAD. Starý drevený most pre peších sa v nedeľu zrútil do divokej rieky v turistickom parku pakistanskej časti rozdeleného Kašmíru. V tom čase si na ňom približne 23 študentov fotografovalo okolie. Tragédia si vyžiadala najmenej päť mŕtvych. Jedenásť osôb je stále nezvestných. Správu priniesli agentúry AP a DPA. Podľa správcu národného parku v údolí rieky Neelum, piatich študentov sa podarilo zachrániť a po ďalších nezvestných intenzívne pátrajú. Osem ďalších ošetrili. "Záchranné práce pokračujú, počet mŕtvych sa však pravdepodobne zvýši," povedal predstaviteľ miestnej polície. Údolie Neelum v administratívnej oblasti Ázád Džammú a Kašmír (AJK) je vyhľadávanou turistickou lokalitou v Pakistanom spravovanej časti rozdeleného Kašmíru. Údolie mimoriadne vhodné na fotografovanie prírody pritiahne ročne tisícky turistov. Mladí dvadsiatnici študovali na lekárskej vysokej škole v meste Faisalabad v pakistanskej provincii Pandžáb. Pakistan kontroluje jednu tretinu územia sporného štátu Kašmír, ktorý sa rozprestiera v oblasti Himalájí. Zvyšné dve tretiny sú pod správou susednej Indie.


Albánsky parlament nezvolil nového prezidenta ani druhý deň po sebe

Opozícia bojkotuje parlament už od februára.

TIRANA. Albánsky parlament nezvolil ani vo štvrtok, druhý deň po sebe, nového prezidenta krajiny, pretože nebol nominovaný žiadny kandidát. Informovala o tom tlačová agentúra AP. Vládna ľavicová koalícia vo štvrtok nenavrhla žiadnych kandidátov a vysvetlila to tak, že sa snaží o širší konsenzus, ktorý by zahŕňal aj stredopravú opozíciu v parlamente. Vládna koalícia nenominovala kandidáta ani v stredu. Opozícia bojkotuje parlament už od februára, pričom požaduje, aby Albánsko priviedol k parlamentným voľbám 18. júna prechodný kabinet. Opozícia totiž obviňuje súčasnú vládu, že by mohla voľby zmanipulovať. Kandidáti na päťročné funkčné prezidentské obdobie sú navrhovaní skupinou najmenej 20 zákonodarcov v 140-člennom parlamente. Voľba nového prezidenta prebieha v piatich kolách. Hlava štátu má v Albánsku prevažne reprezentatívnu úlohu a môže vykonávať maximálne dve funkčné obdobia.


Na detskom ihrisku v USA našli spiaceho medveďa, previezli ho do divočiny

Americký Manchester navštívil medveď aj v júli 2016. Ľudia ho naháňali po celom meste, no ušiel im.

MANCHESTER. Rodičom a deťom v Manchestri v americkom štáte New Hampshire sa naskytol v pondelok ráno netradičný pohľad. Na detskom ihrisku, ktoré patrí k miestnej škôlke, ležal spiaci medveď. O náleze informovali ráno o pol ôsmej miestneho času (13:30 SELČ) políciu, tá zalarmovala ochranárov, ktorí medveďa uspali a previezli naspäť do voľnej prírody. Medveď bol podľa nich vo veku od jedného do dvoch rokov. V Manchestri nešlo o prvé blízke stretnutie obyvateľov s medveďom. Ako píše agentúra Associated Press, v júli 2016 tu predstavitelia po celom meste naháňali veľkého čierneho medveďa, ten bol však rýchlejší a ušiel im.


Tretinu porúch nahlásia ľudia cez web a mobil

BRATISLAVA. Bratislavčania nahlásia denne približne 150 podnetov, ktoré sa týkajú porúch a problémov s verejným osvetlením. Tretina týchto podnetov prichádza prevádzkovateľovi prostredníctvom mobilnej aplikácie a webu pomocou QR kódov. Spoločnosť Siemens, ktorá prevádzkuje verejné osvetlenie v hlavnom meste, začala označovať stožiare QR kódmi pred dvomi rokmi. Ako vysvetlil riaditeľ divízie verejného osvetlenia Richard Procik, motívom bolo zvýšiť efektívnosť pri identifikácii i odstraňovaní porúch. "QR kódy zvyšujú komfort a dostupnosť nahlasovania porúch, a tým aj počet hlásení občanov. Okrem toho umožňujú presne lokalizovať problémový stožiar, čo je dôležité nielen pre promptný zásah technikov," uviedol. V súčasnosti je QR kódmi označených 80 percent z celkového množstva 50 000 lámp, ktorých prevádzku spoločnosť zabezpečuje. Označenie stožiarov QR kódom je jednou z inovácií, ktorá sa týka prevádzky verejného osvetlenia v hlavnom meste. Ďalšou je algoritmus, ktorý vznikal na základe požiadaviek bratislavského magistrátu. Algoritmus zohľadňuje ročnú dobu a historické dáta, porovnáva ich s aktuálnymi meraniami intenzity osvetlenia v priestore a tiež komunikuje s dopravnou centrálou. "Na základe týchto vstupov riadi spínanie a intenzitu osvetlenia tak, aby boli optimalizované náklady mesta a zároveň zabezpečený kvalitný svetelný komfort pre občanov," vysvetlil Procik. Inovatívnymi postupmi pri prevádzke verejného osvetlenia sa v Bratislave zaoberá aj kompetenčné centrum, ktoré vyvíja a poskytuje riešenia pre takzvané smart city. V súčasnosti v ňom pracuje 30 vysokokvalifikovaných špecialistov, ktorí vyvíjajú nielen riešenia pre verejné osvetlenie, ale aj pre riadenie križovatiek alebo inteligentné parkovanie.


Kapitán Herthy neudržal nervy na uzde, dostal dištanc na tri zápasy

Za incident videl červenú kartu a navyše zaplatí pokutu.

BERLÍN. Kapitána futbalistov Herthy Berlín Vedada Ibiševiča suspendovali na tri zápasy za nešportové správanie sa v sobotňajšom domácom ligovom stretnutí s Borussiou Dortmund (2:3). Tridsaťštyriročný útočník nastúpil v 77. minúte, v závere duelu si však nedržal nervy na uzde a hodil loptu do brankára hostí Romana Bürkiho. Za incident videl červenú kartu a navyše zaplatí pokutu 15-tisíc eur. Podľa periodika Bild sa klub odvolá proti rozhodnutiu disciplinárky. Hertha, v ktorej základnej zostave nastúpil aj Slovák Ondrej Duda, v zápase dvakrát viedla, ale napokon prišla o všetky body.


KOMENTÁR PETRA SCHUTZAUpísať sa Ficovi je známkou nedôveryhodnosti

Neznesiteľné akurát je napätie medzi odhaľovaním reality, čo je étos novinárskeho povolania (o praxi nie je reč), a prebaľovaním reality, čo je alfa a omega, resp. základná požiadavka PR.

To, že komunikačný útvar bude mať na Úrade vlády práce dosť, predznačilo čerstvé stanovisko premiéra k bývalej hlave gorilieho tímu. Namiesto aby – ako je obvyklé - Gajdoša vychválil a poďakoval za roky služby, Fico rozmazal jeho verziu o rozchode osobnými narážkami, čím priživil občiansku emóciu, že „vyššia“ moc sabotuje Gorilu... Nešikovné pritakanie, že šetrenie „kauzy druhej Dzurindovej vlády“ on sám – najjemnejšie povedané – nevíta priateľsky, je iste pozoruhodné. Čo však očakávať, keď komunikačná jednotka – hneď po reforme facebookovej stránky - sa podujme vycvičiť Fica v reagovaní na témy, ktoré nedostal moderátor príkazom? A smie – v rámci slobody slova – dve vlastné aj použiť. Nuž, očakávať sa dá prudko zvýšená miera šírenia takej „reality“, ktorá bude skresľovať a prekrúcať nielen vzťah politického vedenia štátu k vyšetrovaniu Gorily. Látok na prerozprávanie zo skutočnosti na poviedku bude množstvo, čo nás hneď aj uvádza do centra nedorozumenia, ktoré prezlečené za polemiku, preniklo až do mobilu autora textu. Teda, že zmena skupenstva z novinára na radcu v oblasti politickej komunikácie je normálna a úplne prirodzená priestupnosť medzi dvoma blízkymi profesiami. A keby vraj nešlo o angažmán pre Fico III, kde výhrada svedomia musí potlačiť vnady vyššieho príjmu i spoločenského statusu, tak sa nič nedeje. Napokon, spindoktorov, spinprofesorov a spinprimárov sú vo svete mraky. O. k. Však tu aj bolo napísané, že Fico (III) nie je rarita. Teda v tejto otázke... Neznesiteľné akurát je napätie medzi odhaľovaním reality, čo je étos novinárskeho povolania (o praxi nie je reč), a prebaľovaním reality, čo je alfa a omega, resp. základná požiadavka komunikácie, ktorej cieľom je poskytnúť verejnosti vylepšený obraz objednávateľa, nie to, aký v skutočnosti je. Debata, že každý má len jeden život, ktorého skvalitneniu podriaďuje svoje vlohy, zručnosti a životné voľby, čo nie je morálne nič menejcennejšie (rodina) ako iné lojality a princípy, je úplne legitímna. Len treba rozlišovať, že komu sa nemá načúvať nielen z dôvodu – prípadnej – osobnej nedôveryhodnosti, ale už z podstaty jeho pracovnej zmluvy. Fico III je v tejto projekcii irelevantný, ale neprestáva platiť, že upísať sa mu je známkou nedôveryhodnosti nielen ex post, ale už ex ante. Tento text ste mohli čítať vďaka tomu, že platíte za obsah. Vážime si to.


Pellegrini vylúčil, že kaštieľ v Rusovciach bude sídlom ústavných činiteľov

Pellegrini chce o priestory požiadať akciovku ministerstva zahraničia, štát by to nemalo stáť nič.

BRATISLAVA. Je vylúčené, aby v kaštieli v Rusovciach sídlil po jeho rekonštrukcii niektorý z troch najvyšších ústavných činiteľov. "V kaštieli nebude bývať žiadny ústavný činiteľ," uviedol premiér Peter Pellegrini (Smer) v súvislosti pondelkovým (11.6.) predstavením projektu rekonštrukčných prác. V minulosti sa totiž objavili špekulácie, že by v priestoroch tejto národnej kultúrnej pamiatky mohol bývať, resp. sídliť niektorý z ústavných činiteľov. V súvislosti s bytovými a reprezentačnými účelmi troch najvyšších ústavných činiteľov plánuje predseda vlády s ministrom zahraničných vecí SR Miroslavom Lajčákom (nominant Smeru) predložiť v krátkom čase na zasadnutie vlády materiál. Ním chcú požiadať Správu služieb diplomatického zboru (SSDZ), teda akciovú spoločnosť v gescii ministerstva, o vyčlenenie primeraných priestorov pre všetkých troch ústavných činiteľov v budúcom volebnom období. "Aby tak raz a navždy Slovenská republika neriešila problém, kde bývajú alebo nebývajú ústavní činitelia a aby bola primeraná štátna reprezentácia zabezpečená tak, ako v každej civilizovanej krajine," skonštatoval Pellegrini. Garantuje, že by malo ísť o budovy výhradne vo vlastníctve rezortu zahraničných vecí a štát to nebude stáť ani euro. Kaštieľ by tak mal podľa premiéra primárne slúžiť na dôstojnú štátnu reprezentáciu všetkých ústavných činiteľov a tiež všetkým typom podujatí, ktoré si budú vyžadovať takúto úroveň. Kaštieľ by mal byť po komplexnej obnove, o ktorej sa hovorí už niekoľko rokov, spolu s istou časťou záhrady verejnosti neprístupný. Podobne, ako je to v prípade Prezidentského paláca. Značná časť parku však ostane verejná, rovnako ako budova čeľadníka. Ten by podľa premiéra mohol slúžiť na kultúrno-spoločenské aktivity, prípadne sobáše a iné podujatia. Úrad vlády SR spolu so zástupcami Združenia NKP Rusovce, víťazom verejného obstarávania na projektovú dokumentáciu, predstavil v pondelok projekt rekonštrukcie kaštieľa v Rusovciach s odhadovanými nákladmi vo výške viac ako 75 miliónov eur bez DPH. Ten by mal byť kompletne s okolím obnovený do roku 2023. Pre verejnosť bude sprístupnených 81 percent z celkového obnoveného areálu s rozlohou 16 hektárov. Úrad vlády zároveň predložil na medzirezortné pripomienkové konanie návrh na zabezpečenie financovania rekonštrukcie NKP Rusovce, vrátane priľahlého areálu. Po jeho schválení vládou vyhlási Úrad vlády SR dve nadlimitné verejné obstarávania. Kaštieľ v Rusovciach s parkom je národnou kultúrnou pamiatkou evidovanou v Ústrednom zozname pamiatkového fondu SR. Je v správe Úradu vlády SR. Zámer pokračovať v jeho obnove schválil kabinet v auguste 2012.